2020, énée d’brin

Jé n’sais pas s’qu’a queul ache j’m’arrapellerai d’cha, ni si, à forche de cacher à queurir ed’ peur des vagues, j’finirai pa in morir, mais i a eune cose que j’pus dire : « Marre du covite, marre du covite !

El 22 jinvier, ch’est l’anniversaire d’em fème ; vlà bintôt seissinte ans qu’in est passés d’vant l’maire et l’curé. Ch’étot un diminche – ou bé un sam’di - à l’télé. Je ravisos l’zactualités d’un œl (i racontent quand même beaucop d’coules, cha m’indort), mais vlà t’y pas qu’après la Franche, i parltent de l’Chine, et d’eune espèce d’épidémie à ? (Là, j’ai biau êt’ appareillé, j’n’ai pas ben compris, j’ai intindu Huan, et j’ai cru qu’ch’étot à cause des cats-huants). Mais comme la Chine ch’est loin, i avot pas d’quo êt’ zinzin, que j’me disos.

Mais dès l’lindemin, in parlot des pingolins, ou bé des pingouins, des cates-soris : vlà bien les Chinois : à mier des sales biêtes qu’on n’a pas idée, vlà commint i s’arringtent la santé : des kiens, des broquettes d’escorpions, des abelles ou bé des araines frites, des zolothuries, des tiêtes d’massou ! Et cha m’fait pinser aux paufes rhinocéros estoqués in Afrique ! Tuer ch’grosse biête pour ben faire quéquette ! Au catéchime, meussieu l’curé, quint i décrivot l’infer, nous parlot toudis, les ius au chiel, des chuppliches chinois subis par nos michionnaires. J’arrête là-dessus, in va dire que j’sus rachisse ou xénofope…

N’impêche qu’i sont à l’base de l’apandémie.

In in a suivi, sans pouvoir rin y faire, les progrès irrévocapes : d’abord à Creil, et à Brest, avec les militaires du porte-avions Charles-de-Gaulle qui n’faisotent pas attintion, sauf à boère. Fallot-y prinde des précautions ? Au poste, des minisses et des docteurs nous disotent d’bord que les masques, cha servot à rin. Queu bourdel ! Sins oublier el chloroquine du professeur Rahou, el savant d’Marselle, ches fidèles et ches dichipes qui pouvotent canter comme Cantal Goya :

« Chloroquine, ch’est ma copine,

Cha guérit même la scarlatine…»

Tindis que l’orte des médecins disot qu’ch’étot un charlatan qui disot des mintiries. Et nouz’autes, quoisqu’i fallot comprinde ? Cha nous a mis l’tiête un tiot peu pus dins l’brin ; avec el confin’mint, in’tot comme coiffés d’un pot d’cambre, et j’avos souvint invie d’dire comme em  mononque Ernesse qui ,à l’fin de s’vie, n’y étot pus : « Em tiête elle buit ! »

Quind on pinsse qué même ch’présidint del République, il l’a eue, la Covite ! Cha ne m’a pa surpris : cha faisot un momint qu’i avot eune drôle dé tiête dins l’poste : in dirot qu’i avot l’quisse !

Alors in a vu des masques portés par les bindes du Carnaval ed Dunkerque, quét’fos à l’Induropale gagnée par Potisek, et in est arrivé aux élections munichipales. Et là, in a bin vu combin les précautions étotent importantes, vu cheusses qui sont tombés malates du Covite in tenant leu plache au bureau de vote, i n’d’a même qui in sont morts.

Et in a k’minché à parler des gestes barrière...Ch’est Barrière qui nous garte ! Mi, comme tous cheux de m’ne ache, j’avos connu l’canteur Alain Barrière, avec ses chuccès *Elle était si jolie*, *Ma vie*… et j’me disos : « Ah ! Ch’est pas un rocker, ni du hip-hop !

« Dins l’gardin où frissonntent

Les arbes au vint mauvais,

Es’ robe elle tortillonne,

Et mi ej keurs après.. »

J’ai quat’-vinz’ ans, mais ch’est fachile à imiter, ch’est pas Bill Haley, Mickael Jackson ou David Bovid!

Et pi in mars, premier confinement : masque obligatoire, néchessité de la testation dérogatoire pour chirculer, même pou daller au Carfourchity in-d’sous de l’appart !

Nom, prénom,

Dusqué t’es né ?

Quind esse ?

Donne bé et’date ed’ naichince !

Quoisqué cé t’n’adresse ? Dus qué tu resses ?

A queulle heure qué t’as sorti ?

Pou quoi faire ? Rimplis eune case !

Mets l’date et t’chinature !

In s’croirot à l’dernière guerre, pindint l’Occupation.

Ch’est un HAUSSEVESSE comme i fallot pou les Boches !

Et in n’pouvot pas alleumer l’poste sins vir pindint eune démie-heure un déluche d’informations su’l’crisse chanitaire, l’coronavirus (in dirot un personnache d’Astérix, ou bé un chaint canonisé du Paradis) arprésinté in grosse boule bleue avec des porgeons rouches, beurk ! Les tesses, avec l’écouvillon dins l’nez, les cas positifs, el mointe symptôme, les cas contact, les sinnes précurseurs comme el perte ed l’odorat (quind in n’se sint pus péter) et du goût (et djà d’intindre tout cha, cha t’keupe l’appétit), el trachage, el dépistache, el quarintaine, les cleustères (cha fait pinser au général américain Custer (1839-1876), un machacreu d’Indiens), el réanimation, l’intubassion, les chéquelles, l’deuzième et pi l’trozième vaque, les pics quotidiens, la partie fragile del population, les déchès journaliers, in nous moutrant les infirmières inrubannées et les paufes intubés, l’zopitaux saturés, l’transfert in avion des malates : tout cha nous inferme dins eune chpirale morosse ou même dins l’ingoisse, n’ayant pus qu’une seule coze in tiête : morir dins l’dignité.

Et les professeux, cheux et cheusses qui font l’école ? D’abord ch’a ‘té l’désert, avec el premier confin’mint, après ch’a ‘té l’insein’mint alternatif, si ben qu’em’ garchon Baptisse, à sin collèche, a trouvé d’vant li in cheptimpe dins s’classe des élèfes qu’i n’avot pas vu d’pus six mos. Et l’télé-insein’mint ? Comint faire pou communiquer avec eune famille dus qu’i a tros élèfes, frères et sœurs, dins des classes différintes, et l’père in télé-traval pou un seul ordi ? Et les visio-conférinches avec un public ed quinsse su vingt-cinq, souvint les dogts dins l’nez, ou bé s’grattant les orelles (et incore, là, cha va) ? Sins compter qu’in pus, i a souvint un kien ou un cat qui s’pointe su l’écran, sautant su les g’noux d’infants arnéqués comme eun’as ed pique ! Dins l’salle ed classe, les masques font qu’in n’sé comprind pus : in dirot que chacun parle avec eune penn’tière dins s’bouke ! K’mint qu’in fait pou les lingues zétringères ?

In n’peut même pu daller au café ; ch’est trisse d’aller au marché plache del Nouvielle Avinture à Wazemmes. D’abord el rue Gambetta, au niviau del rue du Marché, elle est fremée pa des barrières, i faut « moutrer patte blanke », les agints munichipaux t’mettent du zèle intialcoolique, et ensuite, plus moyen d’s’assir au bistro pour chouffler. Du resse, i a des marchands qui n’vienntent pus …

Tout cha ch’est pénipe pou les commerchants, les caftiers, les restaurants, l’zaubergisses, mais cheusses qui font l’manke dins l’rue ? les sins-abris ? Les SDF, mindiants, loquedus : i trinqutent, i n’in peuvtent pus. ! I n’d’a dins des covertures ed survie, rue Machéna, plache des Halles, quind cha n’est pas qu’des morsiaux d’carton ! À côté d’eusses, nouz’autes in est des priviléchiés, n’impêche qué pour not’anniversaire ed mariache, nos infants, nos biaux-infants, mes bielles-sœurs et mes biaux-frères nous avotent offert, avec un voéyage in montgolfière in Corèsse duss qu’in ‘tot au mos d’août, un bon dîner dins un grind restaurant à Lille, ch’est l’Clarinche, établissemint de lusque digne du célèbe Paul Bocuche. In fait, ch’n’étot pas l’système des smartbosque (et à cha, in s’fait toudis avoir), ch’est m’bielle-sœur qu’elle avot arténu un repas espéchial pour deux, mais i n’ont pas voulu qu’on y alle in septimbe (i n’ faissotent pas ch’ginre ed cuisine à ch’momint de l’année), et après, deuzième confinemint, et comme disot au Camp des Dunes, à Leffrinckoucke, min sergint-chef : « Les baisés, comptez-vous ! »

Et l’pire, là-d’dins, ch’est qu’tous cheux qui s’sont cotisés pou nous faire ch’biau cadeau i z’attindent toudis leu merchi, i voudrotent savoir si ch’est auchi bon qu’in l’dit, etch…, J’in sus sûr pasque ej troufe qu’i n’d’a parmi eusses qui, quind in les rinconte, comminchent à artourner leu visache ou à nous raviser drôle : i crotent qu’i z’ont affaire à d’zingrats, qu’morsiau avalé n’a pus de goût, comme elle disot m’mère. Ch’est l’cas de l’dire, va falloir mette les pieds dins le plat !

Et cheusses et chelles qui n’veultent pus ête tout seus ? I paraît qu’achteur, à cause du Covid, à peu près in Frinchais su tros est inscrit à un Chite de Rincontes. Ch’est qu’i n’i a pus d’aut’moyen d’chusir. Les jonnes i font beaucop de visios avant dé s’rincontrer pou du vrai. Insuite ? El perle rare trovée, ils ont risqué l’aminde pour eun’artrouve pindint l’premier confinemint. Quet’fos cha dure cor, d’pus le mos d’mars, quet’fois in k’minche à deux, in couple, et in finit vius garchon ou vielle file. Mais ch’est sovient diffichile d’ark’mincher, avec les cinés, les restos, les musées fermés. Et jé n’parle pas del distanciassion : in est comme dins eune bulle !

Et les gins qui faisotent del gymnastique in salle, des activités culturelles comme del peinture, des tabliaux, des ateliers d’écriture,i font tout cha par visio, non sans bien du mau. Mais j’connos un garchon, André, un étudiant qui avot fait du latin et qui tot amoureux d’eune file. Dins ch’te période pénipe, l’covide l’a fait pinser au poète Ovide. Ovide a écrit l’Art d’aimer, les Amours, les Armèdes à l’Amour, les Zéroïdes (ch’est des lettres des héroïnes aux zéros de l’anchien tins, par essimpe Pénélope (pas Fillon) à Ulysse ou Dis-donc à son Aîné) et les Métamorphosses (avec par essimpe l’histoire ed Filémon et Bauchisse ; et ch’est vrai : in peut dire que l’Covid nous métamorphose), ch’est un poète ailégiac (volache et un peu trisse) et hérotique (i parle ed l’ameur et des zéros).

Alors i li écrivot des distiques commé chti-chi, romantique comme Lamartine, el député d’Bergues, dus qu’in a tourné *Bienvenue chez les chtis*, alors qué ch’est un pays d’lingue flahute :

« Privé de te présinche, éj démeure chtupide ;

Et braire au bord de ch’lac n’a pus qu’un écho vide. »

ou des tercets comme cha :

« Aux thermes ed Saint-Amand, j’ai rincontré Ovide

qui, in sortant du bain avot laissé l’iaue vide,

et chti qui s’y plonkra, i risque le covide. »

ou chti-chi :

« Pou pas s’contaminer, in fait partout le vide :

Vielles loques, vius papiers : i ne resse qu’Ovide

Tout cha à j’ter à l’uche, pou éviter l’covide. »

Et elle quéit amoureusse ed li, elle l’avoit si quer qu’elle li répondot in viers, comme cheux-chi :

J’m’ai prom’né l’long del Deûle, j’in ai vu les flots vides,

Et cha m’a fait pinser, min Dédé, au covide,

et à ch’poète anchien, tin Romain, l’mec Ovide.

Et j’peux pus rin minger, ej resse l’panche vide. »

Ou bé chtichi, pou l’vaque d’hiver :

« N’reste pas ainsi à l’cour, rintre au caud, vite !

Sinon, avec el frod, te vas faire el covite ! »

Et pou finir, ej voudros chiter ches viers qué j’ai intindus prononcher par un artisse del Comédie Franchaisse, ou bé pa Franchois Morel, à Franche in Tierre :

« Dans la bibliothèque je cherchais l’*Énéide* :

Virgile n’y était plus, les rayons quasi vides,

Et le magasinier m’a dit, le teint livide :

C’est qu’au jour d’aujourd’hui je ne vois qu’Ovide. »

Et in épitafe :

« Malgré tous les récits, les chefs-d’œuvre qu’Ovide

Dans sa vie a écrits, on ne retient covide,

Que le nom d’un virus : en cette triste chose

De ce grand écrivain pauvre métamorphose ! »

Et y paraît qu’à ch’momint-là, y a d’zauditeurs qu’ont protesté in disant qu’ch’étot un escandale, qué les journalisses n’étotent qu’eune binde ed fouteux d’gins, et qu’à partir de ch’momint i n’acouterotent pus que BFMTGV et ses Niousses ! Et d’z’autes i z’ont dit qu’ch’étot honteux ed traîner les grands classiques ed l’Intiquité dins l’berdoule ! Et incore ed d’z’autes qui z’ont dit : « In s’in fout d’Ovide, d’ses poèmes et des Romains ! Cha n’pass’rot pas à l’Eurovision ni aux Grosses Tiêtes ! » Conflit des générations ?

Et justémint les vius, cheux qu’ont dépassé les 75 ans ? Ou bé i sont inserrés dins leu EHPAD, ch’qui veut dire nid à malades, ou bé i sont surveillés pa leu zinfants qui l’zimpêchent ed sortir d’leu mason, d’leu appartmint ! Comme min ami Bernard : ches gosses – i z’ont chinquante ans – apportent tous les jours à leus parints à boère et à minger ; tout jusse si n’les inserrent pas à clé, par peur du virusse ! Et ches paufes vius, i n’peuvtent pus daller que d’vant l’aschinseur prindre leurs sacs d’minger, sans même faire eune pétite baise à leurs zinfants ! Dins les Ehpad (j’appelleros cor cha les hospices), ch’est cor pire : in ne peut vir les pinchionnaires qué pa l’ferniète, comme les sinches aux griles des zoos ou les pissons à Nausicaa à Boulonne ! Et y a quind même des cleustères, l’apandémie progresse. I n’d’a tint qui sont morts in douche qué j’ai écrit eune ballate pour les vielles gins, et comme Franchois Villon, qui avot fait rimer sin nom avec écouvillon, ch’est pas un hasard, avot écrit « la ballade des pindus », j’ai fait ch’te « ballate des chenus » :

In me dit : « T’es ben vius, ti qui es cargé d’ans !

Et pi te n’intins pus, et te n’as pus de dints !

Alors, quoisque t’déviens ? Mi, que j’dis à l’instant,

N’sus qu’un esquelette qui a fini sin tans,

Mais jé n’veux nin daller in mason de retraite !

D’ailleurs, in le sait ben, ch’est les déchets qu’in r’traite !

Y a des endrots au top, on y fait vraimint tout,

Où on s’occupe ed ti, t’ poussant toudis à bout.

Te clipettes in rintrant, et te finis muet

Te rintes friand-battant, te sors inchinéré.

Alors ej’ t’in chuplies, Jésus ed Nazareth,

Nd m’laiche pas périr en mason de r’traite !

Dins ches établiss’mints, l’ambianche, elle est morbide,

Tellmint les vielles gins elles z’ont peur du covide,

qui risque d’infecter leu corps qui se dégradent,

faisant comm’cha grimper el bilan de l’EHPAD.

Jé m’dépêche ed partir, j’sauteros ben pa l’ferniète

Pou m’sauver fort fort loin del mason d’retraite !

Prinche qui nous gouvernes, n’te fais pas pus biête

Que te n’es, et acoute, siouplaît, ch’te p’tite requête :

Ne nous laiche pas crever comme des vielles biêtes

Victimes du covid en mason de retraite !

Ch’est même el bordel pour les intermints ! L’aut’jour, j’ai voulu daller à Herlies, à l’crémation de quéquin qu’j’aimos ben. J’sus arrivé pourtint à l’heure, mais les portes de l’salle du crématorium elles totent djà serrées. J’étos là tout péteux, tout débousé quind un impoyé, habillé in bleu, pétête el gardinier, m’a fait sinne et m’a dit :

« Pus personne n’peut rintrer, el quota d’quinsse i est atteint. Attindez l’sortie des gins pou les condoléanches ! »

J’avos biel air à rester tout seu d’vant l’établissemint, et j’aros eu l’air fin quind l’public del chérémonie s’rot sorti et m’arot arconnu, in pinsant que j’n’avos pas su m’élever à tins, à cause d’eune panne de rével ou d’un vierre ed trop.

« Brin ! Ch’est pas ichi qué j’frai d’vius oches !» j’ai dit dins mes dints et j’ai arpris l’kémin d’Lille.

Et l’pire, ch’est qu’in rintrint (comme il faisait du solel, j’avos mis mes leunettes noirtes), pour dékinde dins min parkine soterrain, j’dos passer par eune sorte ed’tunnel. Pou vir clair pou conduire, j’ai cangé de leunettes, et à ch’momint-là, j’ai dû inl’ver min masque et faire quéïr eune d’mes prothèsses auditifes. Je n’m’in sus rindu compte qu’ ben après, arrivé au quatrième étache. J’ai dû ardékinde squ’à l’intrée du garache, aller tout duch’mint à m’n implach’mint, ravettier par tierre, rouvrir em’portière, daller querre del leumière pou inschpecter pad’zeur et pa d’zou les sièches, m’ployer avec ben du mau in deux, mi qui sus vius !

Alors j’ai téléphoné à l’meutuelle qui m’a dit que « pou êt’ rimboursé, i faudra prinde in compte el franchisse, c’qui fait qu’au tarif d’achteur, vous arez bin mille euros dins l’dos (pou parler comme i faut) ! »

Horeus’mint, el surlindmain, in voulant r’partir in voiture, j’ai alleumé mes phares avint d’démarrer, et in ayant arculé d’un bon mèt’, j’ai vu eune tiotte séquoi qui brillot dans l’poussière : ch’étot m’prothèsse gauche qu’elle avot quéu d’sous l’bord du pneu ! Y in avot un morsiau ben esquinté. Veyez chi el preufe ed l’existinche du bon Diu : ch’est cha qu’in apielle el Providinche ! Ch’est que j’étos inquiet, j’avot ptêt’ tout cassé, et ch’étot irrémédiape ! Mais j’ai pris rindez-vous à l’meutuelle pou faire moutrer l’dommache, et l’chpéchialisse i m’a rassuré : « Pou l’motié qu’vous avez écrasée, cha vous coûtra 29 euros ! L’aut’ côté, cha n’arot pas té l’même prix ! Vous peuvez dire que vous l’avez eu biele !

Sins parler, avec ch’masque, des ruses qu’i z’ont tous les cheusses qui portent des leunettes ! À peine sorti à l’cour, te n’peux pus vir ben clair à cause de l’buée su tes verres. Ch’qui fait qu’l’aut’ jour, j’m’suis cogné contre un vilain meussieu, un mourdreux qui m’a ingueulé :

« Hé, ti, l’vius ! Ravise dus qué te mets tes pis ! T’as du brin dins tes yeux ?

- Du respect, sale biête ! », j’ai dit dins mes dints.

L’aut’jour, ch’est min ami Bernard, qu’a passé d’vant mi drot comme un i, alors j’ai poussé un cri :

« T’es dévnu ben fiercul,

Pusque te m’arconnos pus ! »

Alors i s’a artourné ; i avot compris min parlache, i est de Douai, et i dit :

« Te peux t’moquer d’mi si t’veux, cha gliche comme del pleufe sus ches plumes d’un codin. »

Et mi, comme si j’parlos à un tiot garchon, j’réponds :

« Mouke tin nez, rassaque eut’ nasse !

-Brin à tin cul ! »

Queulle vie ! Même pou faire deux tros pas à l’cour !

Et ch’est parel quind te veux daller à l’églisse ou prindre el métro : un sièche d’écart ! In n’peut rintrer dins un magasin qu’si n’i a pas pu de deux cliints d’dins : veyez les queues qu’cha fait su’l’trottoir ! Et keské cha s’ra quind cha s’ra l’grand frod d’l’hiver ! In pus, les gins sont tindus, i minquent ed patienche : in s’ravise in kiens de faïence, in n’voudrot pas s’faire prindre sin tour ! Et j’aime mius n’pas parler du marché !

Mëme qué cha a tindanche à prinde un mauvais tour dins les ménaches, à toudis êt’ l’un dins les gambes d’l’aute, comm ichi :

« Te n’peux pas m’dire bonjour quind tu t’élièves ?

-Mi ? Laiche-me l’tins de m’réveller, ne m’ravise pas si drôle !

-Quoisqué j’t’ai fait ?

- T’es rintré ichi comme un baudet dins un molin ! T’es cor tout démaflié ? Bos tin jus !

-…Beurk ! Ch’est du jus d’bielle-mère !

- Té, té k’minches à m’énerver ! T’n’avos qu’à l’faire ti-même ! Mais ichi, ch’est toudis mi qu’i faut qu’i fait tout : à minger, el lessife, arpasser les nippes, wassinguer, les commissions, même el bricolache, les ouvraches d’homme…et pindint ch’tins -là, môssieu i est toudis assis, fache à sin ordi, ou bé i lit ! Queu pourri !

- Mais t’es agréape comme eune porte ed prison ! Jé n’sais pas ch’qui m’artient …

- Ed quo ?

- Ed t’foute eune marniouffe su t’guife !

- Fais cha, et j’apiele auchi chec el 3919, SOS Violinches Conjugales.

- Ej préfère m’in alle prinde l’air, Marie-Grauette !

- Frotte tin cul avec eune brique, te l’aras rouche !

Et in n’peut pus daller au restaurant avec ch’confinemint, mais i paraît qu’y a, par chi par là, des restaurants cachés, leus rideaux ben tirés, dusqu’in sert à minger muchés, dins l’oscurté (te n’sais pas quoisqu’in a mis dins t’n’assiette, si ch’est du brin qu’i a à l’débout dé t’fourkette, si te l’sins, ch’est qu’t’as gardé l’naque, t’n’a pas l’covide et te dos armerchier l’patron in payant eune tournée) tint pire si in s’fait prinde à l’sortie, avec un pévé à la clé ! Pus de chiné non pus ! qu’esse qu’on s’inmerte ! In n’va pas toudis raviser Jin-Pierre Pernaut ! Li-même, i dot n’avoir marre, i s’in va in r’traite !

Ch’qui nous permettot d’respirer, ch’est d’pouvoir armerchier les sognants qui sont tous ben mats mais qui, pleins de corage, i s’dévouent pour faire leu d’voir auprès des malates, et même au dlà du possipe. Dins l’résidinche, à huit eures du soir, queu plaisir d’sortir à s’ferniète ou su l’balcon pou l’zapplaudir ! In fache d’em n’étache, i avot même un jonne qui juot à chaque cop un air ed guitare. Ch’étot toudis l’même, mais cha faisot plaisir quind même. Ch’est cha, l’gratitute ! Et i n’y a nin d’pus bielle dinse ed quind tout l’monte dinse !

Et in parlant des informations, les novielles n’ont jamais été bonnes. In Ingleterre, cha té l’Brèquechite, avec l’énergumène Maurice Johnson, qui n’a vraimint pas l’étoffe ed Ouinstone Churchille. Et queu bourdel pour nos péqueux, nos routiers, nos aginces ed voiache, nos marchands d’fromache, nos vinerons ! Ches Inglais, i veultent arvénir à la Guerre ed Chint Ans ? Si cha continue, in va faire ardékindre Napoléon du chiel, ou armonter des Invalites, pou vinger Jeanne d’Arc, Trafalgar et Waterloo ! Faudrot bouquer l’teunel sous la Manke, comme cha, l’brin inglais rest’rot sur plache, et les rosbifs arotent l’air cor puss constipé ! Et jé n’parle pas du fou déringé Donald Trompe, à l’tiête des USA, eune vraie pompe à twiter des conneries ! Et Poutine, qui s’in lèque les babines, des vies russes ? Et zozo Bolsonaro, l’espèce ed dingo, qui fait del forêt d’Amazonie un brasero ? Tout cha, sur fond d’apandémie, cha nous écrasse, cha nous démolit… Queulle mierte ! El glope terresse n’est pus qu’eune boule d’immertes ! El monde i est dévenu sot ! Cha n’s’rot-y pas cha le collapsuche ? Pasqu’in pus, dins tous ches pays, ch’est l’demeure de l’apandémie !

I n’mettent pas d’masques, i font el fiête, i botent, i dinsent, i se toukent, i s’font des baisses ; pas question qu’i s’confinent, c’est sins arrêt qu’i s’contaminent, kervés qu’i sont ! Avec cha, on atteint des records ed déchès, de chintaines de mille, au Brésil comme in Amérique du Nord. Comme elle disot m’grand-tante Marie (à l’fin de s’vie, ch’étot un peu tout chussqu’i li passot pa l’tiête, in s’disot qué comme elle’tot assmatique, in li avot fait finker, pindint ches cures au Mont-Dore dins l’Machif Chintral, trop d’ chigarettes de calyptusse qui li avotent déringé l’chervelle, un peu comme l’hachik d’achteur ou bé les injections d’kétamine qu’i prescrifent les docteurs du Chintre de l’Douleur, et qui sont, in fait, del droke, du ailaissedé, comme el farene ed Pont-Chaint-Esprit in 1949 : eune vielle qu’elle a pris cha elle peut s’appler auchi lady Gaga, et après, i z’ostent nous parler d’un air sévère des progrès d’Alzémère). Elle avot du mau à admette les volutions sochiales et le progrès tecnique, même el télévision : « Jésus ! Marie ! Joseph et tous les chaints du Paradis, nous vivons dans un sièke ed fous ! Ch’est l’fin du monte ! » Et ch’est sûr que si les vius i z’arvénotent su tierre, i n’sarotent pus dus s’mettre, avec les portapes, les makskes, l’z’attestations….sins parler du ouèbe, de ch’connecter, des zapplis ,d’echkanner, d’fiesse-bouque, des zéros chociaux, des haqueux, du fichine...(Par esssimpe, ém sœur Fernante – elle a tros ans d’pus qué mi - dévant s’nordinateur, ch’est comme eune glaine qu’elle a trové un capiau !)

N’impêche qu’avec tout cha, j’ai eu un trisse anniversaire : tous les restaus étotent serrés et les magasins auchi : pas moyen d’acater eune séquoi. Et dire qué pou nos quatre-vinz ans, nos frères, biaux-frères, bielles- sœurs et leu z’ infants nous avotent offert un bon pour minger dins un grand restaurant qui d’pus le motié d’un an resse serré le jour qu’in veut y daller ! Et les cheusses qui sont inserrés dins leu mason ou bé leu appart avec leu z’infants, dév’nus solants à forche de s’imbiêter ! Pas moyen, du resse, de s’distraire : les salles d’espectaque serrées, les paufes artisses, intermittints ou non, dévotent répéter sans savoir quind juer ! Ch’est bon pou l’moral ! K’mint gagner leu croûte ? I peutent dire qu’i fait gris à l’cense ! Et in leu arfusse l’énée blanke, i n’aront pu ouvrer qué quat’ mos su’ dousse ! Quoisqu’i peutent raconter les minisses ? Cros cha et pis bos de l’iau ! In a biau dire : « l’argint, ch’est l’burre qu’in étale su l’pain sec ed l’existence. » Sins parler des paufes étudiants, qui viftent dins l’solitute et l’précarité, et qui n’arriftent même pas à s’faire rimbourser les abonnemints d’transport qu’i z’ont payé pour eune énée !

Et l’paufe Gilles Defacque, l’directeur du théâte international de quartier ed Lille, el Molière ed Moulins, l’infant d’Mignon Palache, à Friville-Escarbotin ! Ch’étot s’dernière énée, i va prindre s’artraite, et cha sins avoir pu dire arvoir à sin quer public ! Queu malheur ! I n’méritot pas cha. Y arot eu ben du monte achteure pou vir s’dernière chéance, les gins serotent v’nus d’partout ! In i arot fait eune standingue ovation ! Sins compter in pus qu’on a ben du mau à traverser la France, à s’déplacher d’eune région à eune aute, et jé n’parle pas d’Paris, du métro, du Théeuère…

Et à l’fiête ed Noël ! In n’dévot pas êt’ pus de sis ! K’mint faire ? Nouzaut’ in a quat’infants et leu femes, ou leu chochonnes. In l’z’a invités, on tot dis au total. À l’apéritif, eune fos que tertous l’zinvités ‘totent débarrassés d’leu z’affutiaux, j’étos djà pompette et, pou bouaisser, vlatypa qu’ej dis, in vrai fouteux d’gins, à m’bielle-file, pou l’faire indêver : « Inlieve et’ masque ! In t’a arconnu ! » Et elle, qu’est putôt répilleuse, el’m’répond auchi chec : «Ti, te f’ros mius dé t’t’taire, avec et’vielle guife pleine ed rides : j’n’in voudros pas pou m’assir ed’sus ! » Et mi, j’y aros ben mis eune marnioufe, j’y réponds : « Malhonnête ! Ch’est comme cha que te parles à tes élèfes ? Ah ! Elle est bielle, el Franche ! » Personne n’savot pus quo dire, y ‘tot trop tôt pou tout arrêter, j’ai mis un disque des Capenoules – ch’étot Raoul qui cantot *In arvénant d’Marquette*, pi j’ai versé un vierre pou tout arringer in disant : « A vot’sinté, la companie, chti qui n’bot nin, tint pisse pou li ! » Les discussions elles z’ont arcomminché, pou savoir d’ queu ginre étot l’mot covid, marle ou fumelle. Mi, j’avos vu l’docteu Damien Mascret su Frinche 2, dire qué ch’étot la covid, pasqué l’D i vient de l’inglais dis-y-ze, maladie, mot féminin. Auchitôt, j’ai té traité d’macho, d’sesquisse, pusque pour mi ch’sale virusse ne pouvot ête qué féminin (et jé n’sus pas de l’Académie franchaisse, vous avez dû vous in rinde compte !) et qu’j’avos eune opignon péjorative du biau sesque. Alors, bon infant, j’ai fini par dire le covid, mais in m’a traité d’viu réac : j’dévos pratiquer l’écriture inclusife : le (la) covid(e) ! Cha a j’té un frod, j’n’avos pu qu’à la fermer, queu soirée ! Mais un tiot peu après, in plaine nuit, in a intindu du bruit. Comme dins les zappartmints i a des carabins qui font souvint l’fiête, in s’est dit : « Ch’est eune dékinte ed polich’e qu’elle a ‘té applée pa un visin ! I n’d’a qu’ont pas repecté l’règlemint ! Les agints vont faire eune perquisition générale ! Tintion les z’yeux !  Pétête qu’i cachent in même tins après des terrorisses, des barbus !

Si in n’les laiche pas rintrer, in va avoir affaire au GiGégène, ou au Raide (in l’z’apielle comme cha pasqué ch’est des durs) avec leu bélier qui va nous défoncher l’porte d’intrée, comme dins Niou-Yorque Poliche D’appartement ou Mayami Vaysse ! »

Et vite fait ben fait, i’n’da : Chéchile, Corinne, Marie , qui sont dallées se glicher pa d’zoul’lit dins no cambre, l’eune cont’l’aute, ch’étot l’panique ! Et i n’d’a quat’, Frédéric, Franchois, Laurint et Fanny (Sylvain i étot resté à Wazemmes avec es’feme Myriam pou réveyonner avec ses biaux-parints, Rosine et René qui ‘totent v’nus d’Dunkerque) qui sont dallés s’mucher avec leu fourkettes, leu vierres et leu zassiettes, serrés comme des saurets au cabinet, épautrés, édjà ben arringés, j’allos dire pétés, in cantant, comme el gros Carlos, el garchon à Françoisse Dolto, el pyschanalisse :

« Ej préfère minger dins les latrines

Avec mes copains et mes copines. »

Et m’femme et mi, in arot préféré mett’eune sourdine !

I n’d’a même un qu’est arvénu dins l’cuisine pour prindre des morsiaux d’chitron ! I voulot in même timps des vierres à vin blanc pou les huites, mais j’y ai dit :

« N’t’immertes pas avec cha ! Beuvez dins ch’que vous pourrez, des coquiles. Y ara moins d’arlaverie !

- Et après, in met les coquiles d’huites dins l’cuvette ?

– Nan, jonne ed sot ! Dins l’lavabo del pièche dus qu’i avot l’boulleuse.

-Et les pattes ed’ crabe ?

Horeus’mint personne n’a sonné à l’porte, et cheusses qui s’étotent muchés au cabinet i z’ont pu in sortir. Queu dallache ! Au momint qu’j’écris chez lines, in février, cha sint cor la mer et l’pisson comme à Malo-les-Bains! Mi, d’vant l’pinaque, j’ai tout d’suite té querre eune wassingue, sinon ch’est qui qu’arot eu l’chigare ?

Mais tout cha, malgré tout, esse qué ch’est un mauvis souv’nir ?

Ch’qui a té pus dur à accepter, ch’est quind in a k’minché à nous moutrer, dins les médias et à l’télé, cheusses qui ont les moyens d’aller s’réfugier dins leus résidinches secondaires ou bé à l’hôtel, ou bé d’aller télétravailler, logés dins les montanes et à l’campane, dins des bielles villes ou des biaux gîtes, l’verdure et les p’tits oziaux, le biau chiel et la bielle mer, pindint qu’nouzaut’ in resse à s’immerder, ingoissés par el télé qui ne moutre que les courpes du covite, confinés d’vant les kiffres qui nous foutent el droulle, dins la puèfe et le chiel gris. Mais à l’télé ch’est toudis parel : Julian Bugier, qui admire Jin-Pierre Pernod, moute surtout les déserts médicaux, les épicheries qui ferm’tent, et jusse après les Maldifes, la Réunion, les indrots d’villégiature : cha n’s’rot-i pas cha el chéparatisme ?

Et après cha, cha a té l’vacchination ! In nous disot : « Veyez les sondaches : el motié des Frinchais n’veut pas s’faire vacchiner ! » Et quind l’vacchin i a k’minché à arriver, in n’d’avot pas k’mindé assez. In n’parlot qué d’miyons d’dosses ! Y fallot s’inscrire : y a eune paufe vielle qu’elle a dû donner 86 cops de téléphone pou treuver un rindez-vous ! Sins parler, dins les campanes, des cheusses qui z’ont dû faire 80 ou chint kilomètes aller-artour pou s’faire piquer. Et l’premier minisse faisot sin discours, pou n’pas annoncher grand-cose ! Et ch’présidint allot parler sam’di, et pi ch’étot jeudi, tindis qu’el minisse del Sinté n’faisot qué s’efnouiller, sins oblier l’transition écologique ! Et chaque fin d’semaine, confinement ou pas, défilé d’eune pougnie d’Gilets Jaunes avec, mélingés, des troupes de l’CGT, de LFI, de définseux des libertés : impossipe de chirculer, rues barrées par les forches de l’orte, pétards, banderoles, grenates fumigènes, boucliers et fusils LBD.

Tout cha pou vous dire qu’in in avot marre d’ches contraintes ; après deux confin’mints, i a eu l’coufe-feu. Pour des raisons chanitaires, jel sais ben, mais in ‘tot fatigué, mafié, in avot invie d’liberté ; in dit toudis, mais in a bé raison d’dire : un pourchau qui fait à s’mote, ch’est l’mitan dé s’norriture.

Et 2020, cha n’pouvot qu’aboutir à cha !

20 + 20 = 40

Et in n’s’in moquera pa comme ed’ l’an quarante !

Au contraire, dins l’Bipe et dins l’Coran, el déluche i est provoqué par eune puèfe de quarinte jors. Ch’est qué quarinte, ch’est l’nombe d’l’attinte, d’l’épreufe, du câtimint. Les Zébreux ont ‘té condamnés à errer quarinte jors dins l’désert ; Jésus sort vainqueur del tintation subite pindint quarinte jors. Chez les Zafricains, les funéralles, elle durtent quarinte nuits…

Fin dékimpe 1999, ch’est les timpêtes Lothar et Martin qu’elles z’ont ravagé la Frinche.

Insuite, 2000 vint, pou raviser les conséqinches !

Et in juillet 2019, ch’a ‘té l’canicule, suivie de l’sékeresse ;

Après, 2020 vint !

Et 2000 vins, cha saoûle ! Ch’ti qui ara ‘té plus long qu’2020, in peut dire qu’il ara del boutelle !

Arcomminchons comme i faut :

200, c’est dix vingt, ch’est à dire divin

2000, c’est cent vins, ou plutôt sans vin. Mais ch’est auchi dix divin, ou dis divin

2020 c’est cent-un vingts, c’est-à-dire sins in vin, eune année sèke ! Et chelle où in trinque !

Essqué tout cha est vain ?

Pour 2021, faut-il être devin, ou intre deux vins ?

On peut toudis rire in brin !

Quoisqu’in peut estraire ed’ bon d’Covid ?

putôt qué :

Cache tes

Oches, Ornébot

Vius

Inochint

Drissard

Ch’qui s’rot assez désagréape !

Mius vaut dire :

Chercher

Où

Vivre

Indemnes

Demain

J’m’ervas dins l’rue pindint qu’ch’est permis - in est fin dékimpe - et i a neigé. Su’l’ trottoir del rue des Posses, vlà qu’ej’gliche sur une séquoi arcouverte pa l’nège…Ej mets min dogt d’sus, j’in prins eune ziquette, ej nifle…. Cha a un drôle ed’sintimint ….

Ah ! Ben, mierte alors ! Cha va-t-y infin m’porter bonneur ?