**CONTE**

**Gaspard et ses *marpes***

M’n amisse Gaspard i-orvient d’ l’école et i-avinche tout *crombi* su l’ *piésinte*. I n’ veot pos que l’ ciel i-est bleu et que l’s osieaux is cantent. I-a l’ cœur *poché*. I vient d’ perte ses treos pus bieaux marpes. I l’s aveot orchus de s’ pèpère au Noé d’ l’an passé. Sous l’ sapin, y-aveot ein *saqueo* avé dix marpes et ein bouca. Y n’ d’aveot treos qui éteottent des mervelles : ein guéaune et noir, ein guéaune et rouche et ein rouche et blanc. I l’s aimeot si tant qu’i leus aveot deonné des pétits neoms. L’ géaune et noir, ch’éteot “l’ flamin”, l’ guéaune et rouche, ch’éteot “l’ walleon” et l’ rouche et blanc ch’éteot “l’ tournaisien”. Des vrais champieons. Avec eusses, i-aveot d’jà gangné des dijaines d’eautes marpes.

Mais v’là qu’aujord’hui, in eine récréatieon, i vient d’ les perte tous les treos.

I saveot bin qu’ Bébert ch’éteot ein *filouteu*. Quand i li a d’mandé pou faire eine hauteur, Gaspard n’a pos fait assez attintieon. I n’a pos vu qu’ l’eaute i-aveot avanché d’ deux pas. In treos queops, les marpes mirlifiques d’ Gaspard is eont été *poqués*. I-a sinti qu’y-aveot de l’ *faustrie*, i-a *berlé*, orclamé. Mais l’s eautes tout autour, pleins d’ jalouserie, is eont dit que ch’ n’éteot pos vrai, qu’i-éteot mauvais perdant et qu’y-aveot pos d’*agon*. I-a bin approuvé de l’s organgner, mais, sans ses marpes champieons, i n’a pos pouvu y arriver.

Au soir, in rintrant à s’ maseon, i-aveot acore s’ cœur tout plein. Comme Caliméro, i diseot “ C’est trop injuste ! C’est trop injuste ! ” Mais i n’ pouveot rien canger à l’affaire.

Pou qu’ ses parints is n’ veottent pos s’ tristesse, i-a rintré pau *luchet* in fier au feond du gardin. I-a poussé l’ *bilouet* in silince et i-a ouvère l’*huche* tout duchemint pasque cha *waigneot* aussi fort que l’ *rwée* du *barou* du cinsier d’à côté. Dins l’ crinch’mint, i-intind ein bruit qui n’est pos comme à l’habitute. Cha vient d’ pa d’rière ein arbuste qu’i n’ conneot pos s’ neom et qui-a là poussé pa négligince. I-orconneot l’ veox. Ch’est ceulle de Momo l’ *mauviar*. Au soir, quand i l’intind chiffler des pik pik pik de s’ belle veox grafe et aiguë, i sait qu’i va pluvoir l’ lind’main, et quand ch’ t ein cri in cascade pok pok pok et qu’i l’ veot *d’salter* à toute vitesse, ch’est qu’i sint ein danger et qu’i-a les *finques*. Mais ichi, ch’ n’est pos l’ même, ch’ t ein parlache comme i n’ d’a jamais intindu. Gaspard i fait l’ tour pou vir ç’ qui s’ passe. Et là, i veot eine *tablature* qui l’ fait d’abord rire. L’ mauviar, li qui-est toudi si *ars*, avé ses noirtés pleumes et s’ biec guéaune, i-est là dins ein gros’lier les quate fiers in l’air. Infin, les quate fiers …, pou avoir l’ queompte juste, i d’aveot deux pou les pattes et deux pou les ailes.

I n’ falleot pos ein traduiseu pou comprinte qu’i-éteot à l’ misère. I-éteot *incranqu’lié* dins ein *réhéau* que l’ gardénier i-aveot mis su l’ gros’lier pou impêcher les *rapeineus* d’ vénir à l’ maréaute. Ch’éteot de l’ même couleur que les fwèles et ç’ *balou* d’ Momo i n’ l’aveot pos vu tellemint i-éteot *rabi* pour minger les groselles. Pus i-approuveot de s’ détouiller, pus i s’intorténeot dins les malles.

Gaspard i fait pou l’ saquer déhors, mais l’ mauviar i fait pou l’ piquer. “Eh ! Oh ! Duchemint, camarate ! Si te veux t’in sortir, laîche-me faire.” Momo i s’ *rapure* ein p’tit queop. Gaspard i-arrife bin à inl’ver treos ou quate pleumes, mais ch’ n’éteot pos possipe d’ tout défiler.

“*Habile* ! J’attrape des cranques. Aïe ! Vas-y *cautemint* ! Te croques m’ gampe.”

“Arrête d’ *berdeler*. Si te pinses que ch’est facile ! N’ormue pos ainsin. Te fais pire que mieux. J’ pinse que j’ vas d’voir coper.”

I sort de s’ *tasce* l’ bieau couteau rouche avec eine creox blanque qu’i-aveot orchu à s’ communieon. Y-aveot d’ssus pus d’ vingt lames et même eine paire d’écisieaux.

“Si te m’ sors là déhors, te peux m’ demander ç’ que t’ veux.”

P’tit z’à p’tit, Gaspard i-arrife à libérer Momo.

“I-est fou ç’ *courtilleu* d’ mette eine affaire ainsin su l’s arbustes. Si te n’aveos pos passé, j’areos pu d’meurer des heures à m’ *décrinquer*. Beon, promette, ch’est eine dette. Dis-me ç’ qui t’ f’reot plaisi.”

Gaspard i baisse s’ tiête comme si i-aveot fait *à r’bours*. Y-a s’ galoche qui-a l’ *tronisse* et y-a même eine pétite larme qui *blinque* au couan de s’n ouèl.

“Mais quoi ç’ qui s’ passe ? Te n’es pos bin ? Te viens de m’ sauver et te brais ! D’habitute, t’es bin pus *guerlin*. Y-a eine séquoi qui t’ *carmousse* ?”

In *soumaquant*, Gaspard i raqueonte commint qu’ Bébert i l’a filousté pou printe ses treos pus bieaux marpes.

“J’ vas t’arringer cha, qu’i dit Momo. Orprinte à ein *agoneu*, ch’ n’est pos voler. Te conneos m’n amisse Lolo ? Ouais, Lolo l’*agache* qu’on l’appelle. I-areot quate pattes, cha s’reot l’ roi des *fichéaux*. Y n’ d’a nu qui-a réussi à l’ printe l’ main dins l’ sa. Y-a pos lommint, j’ l’ai sorti d’eine sale affaire avé l’ police des osieaux. I m’ deot eine fière candelle. I va nous aider. On s’ortrouèfe ichi d’main au soir.”

Gaspard i rinte à s’ maseon. Au moumint du souper, i-a mingé à longs dints. Ses parints is n’eont même pos vu qu’i-aveot l’ cœur au potache. Feaut dire que s’ mamère i-éteot à l’ouvrache à l’ cuisine, l’ tiête dins l’*orlaveot* pou nettier l’ *cauderlat* qu’elle aveot orcuit l’ confiture d’ preones avec. Et s’ mopère, comme à s’n habitute, i liseot les pages sportives de s’ gazette. Gaspard i-a dit à r’voir et i-a meonté comme pou aller *à schlope*. I n’arriveot pos à s’indormir. I tourneot et s’ortourneot dins s’ lit, mais ch’éteot toudi l’imache de ses marpes qui s’ mucheot d’rière ses paupières.

L’ lind’main à l’école, i-a dû subir l’ foutache et les riaches des *mouquieus* de s’ classe. Bébert tout fergu i faiseot l’*imblavé* et raqueonteot à tertous l’ mauvais queop qu’i-aveot jeué.

De r’tour à s’ maseon, Gaspard i-éteot attindu pau Momo l’ mauviar, comme promis. Sans bruit, y-a Lolo l’agache qui *déhutte* du mitan des fwèles d’arpe.

“Dis-me commint qu’i-est ç’ Bébert. Dusqu’i-habite ? I-a eine casquette ? I-a des neunettes ? Ch’ t ein *maiguerleot*, ein *courtélet* ? Et tes marpes, commint qu’is seont ?” Gaspard i li deonne tous les détals et i-esplique qu’ Bébert i s’ *ringorgeot* d’ mette les marpes su s’ tape de nuit.

“Beon, on va li faire s’n affaire. Ti, Momo, te vas *innoeiller* l’s alintours pindant que j’ fais l’ouvrache. Te f’ras du bruit comme te sais si bin l’ faire pou attirer l’attintieon du Bébert. Ch’est l’ belle saiseon, on deonne d’ l’air dins les champes. Ainsin, j’ pourrai passer pau cassis ouvère et orprinte ç’ que ç’t *agripeu* i t’a pris.”

Comme de fait, tout i s’ présinteot comme pinsé. Gaspard i s’a muché pa d’rière eine *héyure*. Momo i-a fait l’ *zozeo*. *Acdaliant*, i s’a traîné pa tierre in brayant comme si i-aveot eine aile cassée. Bébert i queureot pou l’*agriper*. À chaque queop qu’i-arriveot tout près, Momo i s’involeot ein peo pus léon. Pindant ç’ temps-là, *rife et rafe*, Lolo i-a eu vite fait treos passaches, l’ temps d’importer les précieux marpes et d’ les laîcher caire tout près d’ Gaspard. Pou qu’ Bébert i ne l’ voiche pos tout d’ suite, plein d’ malic’té, i-a déposé à l’ plache su l’ tape de nuit treos *qu’nèques*, des marpes in tierre cuite.

Hureux, Gaspard i serreot ses marpes si tant fort qu’i-aveot ses deogts tout blancs. I-a à peine dit merci et i-a queuru jusqu’à s’ maseon à in ête *jus d’haleine*. I-a meonté quate à quate l’s escayers pou aller à s’ champe. L’ein après l’eaute, i-a frotté ses marpes pus d’ dix feos avé ein couan de s’n *espincère*. Cha blinqueot comme d’s *éclites* pau temps *arnu*. I l’s a mis à côté de s’ lit. Pindant l’ nuit, ch’éteot d’s étoiles qu’i-aveot dins ses rèfes. Et, au matin, l’ leumière du jour deonneot des reflets mirlifiques à ses marpes orvénus.

Pour éviter des *russes*, i n’a pos osu ortourner avec à l’école.

De s’ côté, Bébert i n’a jamais compris commint les marpes is aveottent disparu. La Fontaine i-areot dit qu’i-éteot “honteux comme ein ornard qu’eine glaine i-areot pris”. Jamais pus i n’a parlé du mauvais queop qu’i-aveot jeué à Gaspard. Pus pire, i n’ l’a jamais pus fait indever s’ demandant si Gaspard i n’éteot pos sorcier, comme Harry Potter, capape d’ *ruer* des sorts.

Lexique : *marpe : bille / crombi : courbé / piésinte : sentier / poché : triste / saqueo : petit récipient / filouteu : tricheur / poquer : cogner / faustrie : tricherie / berler : crier / agon : tricherie / luchet : petite porte / bilouet : verrou / huche : porte / waigner : grincer / rwée : roue / barou : chariot bas sur roues / mauviar : merle / d’salter : s’enfuir / avoir les finques : avoir peur / tablature : situation ridicule / ars : fier / incranqu’lié : gêné / réhéau : filet / rapeineu : maraudeur / balou : sot / rabi : enragé / rapurer : calmer / habile : vite / cautemint ; prudemment / berdeler : rouspéter / tasce : poche / courtilleu : jardinier / décrinquer : dépêtrer / à r’bours : de travers / tronisse : tremblement / blinquer : briller / guerlin : enjoué / carmousser : inquiéter / soumaquer : sangloter / agoneu : tricheur / agache : pie / fichéau : malin / orlaveot : évier / cauderlat : bassine en cuivre / à schlope : dormir / mouquieu : morveux / fergu : joyeux / imblavé : faiseur d’embarras / déhutter : sortir brusquement / maiguerleot : chétif / courtélet : de petite taille / s’ ringorger : éprouver de la fierté / innoeiller : espionner / agripeu : chapardeur / héyure : haie / zozeo : pitre / acdaliant : clopin-clopant / agriper : attraper / rife et rafe : de tous les côtés / qu’nèque : bille en terre cuite / jus d’haleine : essoufflé / espincère : chandail / éclite : éclair / arnu : orageux / russes : difficultés / ruer : jeter*