Ene énnée éd brin

Boène énnée qu’o disoait au premii éd janvieu 2000, in soufflant din chés tchots serpentins qu’is déroul’t d’chés capieux pointus pis qui foét’t d’él trompette. Attendi ch’temps lo un ein-mi qu’o n’ voèt po évnir, sournouos pis qui s’est érferdri in Chine i cminchoait à foaire coeuser d’li à l’muche tin pot, seulemint on n’él lo point ébruité. Un virus, un covid cousin d’él grippe deux foè érien, jugé pos gravemint daingereux au cminchemint, meume par chès grainds cérusiens, quainte i l’in o dèfini par s’inrachiner in Europe pis din nos pouéyis.

Ch’est quainte os avons vu in Chine des villes, qu’is sont tojours plengne éd vidjeur comme des froumiéres,qu’ is ont tté confinées pis qu’o n’voéyez pus person-ne din chès rues, o n’os sonmes rindu compte qui s’passoait quite coeuse éd point conforme. Si tant point conforme qu’un tchot virus vrimeux i vo canger él face du mon-ne in quique moés in dévnant ène pandémie. Bien éq chès Chinois is n’os euche meinti in rapiotant largémint él invenure, in déclatchant un séquant d’milles éd doreux, in févrieu os in étoinmes à chonq ou six fouè d’pus avu déjo ène tralée éd gins définctès.

Vlo ch’est comme neu qu’él tchinze éd mars confinemint général comme tertous chès poéyis vogins. Quasi toute l’existance artée, pus d’bsongne pus d’école, él majoritè d’chès boutiques freumèes, foque él drouot d’és dessatcher pour s’alimenter avu un muche musieu dsus s’brogne quainte os in avoème.(i n’étoait pos obligatoère pasqué chès stocks i n’avoait’té point été érnouvelés.) Pèr bonheur chès blancs bonnets al z’in ont foué in étoffe, pis à m’zure des éspèce éd rouillère pour chès cérusiens qui n’avoait’t érien pour s’défènne de chl’affliction. El moind’e déplachemint i d’voait éte acondui d’un papii pour déclatcher à doû qu’os allons pis à tchelle heure. Achteure in pus de ch’muche musieu i feut s’aproprier ses mains à chaque portes avu un tchot flacon qui aspèrge un molé d’alcool avu du savlon quainte o appouéye d’sus.

Deux moès comme neu pis l’moumint du déconfinemint il o v’nu. Avu chès bieux jours pis l’caleur ch’virus i s’est confiné à sin tour, i s’est mis in varingue mais in plache éd chès ors pis d’chès mérmottes li i l’o foait cho quainte éch solé i l’est ch’pus dru. A ch’momint lo chès gins is’sont mis à crouère éq chtoait fini, portant chès grainds connaisseux i sintoait’t déjo él deusiéme vague.

El mérèe al o vnue comme i l’avoait’t déclatché… Pis l’vague à l’o té pus rouède que l’preume qu’al avoait qua meume foait pus éd trinte mille éd défunctés. To qu’ch’est o deusiéme confinemint, mais ch’coeup lo él bsongne pis l’école is ont poursui, cho avoait coûté bieu-sou él preume foé. Ch’est lo qu’os avons compreind qu’os avoème affoère à ène maladie à crier misère, pis d’él décarsure qui s’abaloait dsus nos eutes.

Pus d’existance humaine n’pus vir ses gins, frères, sœurs, anmis pis zz’eutes, n’pus povoér boésier ses nazeux et tchots moucrons, s’démefier éd tout l’monne, ène vie d’zombie avu un r’sintimint d’trouille. El deusieme vague al est po finite qu’o jallate d’ène trouosième apreu noël avu un virus qui l’o cangé in Engleterre pis in Afrique du sud, tchelle mouise, tchelle avanie ! I gna un vaccin qui l’évenin mais i n’adiminch’ro pos tout, i vo faloèr foaire avu pour lonmint.

O dit qu’èch virus i l’est vnu d’un Pingolin labo in Chine, dusque lo tchèche qu’avoait intindu bérdler èd Pingolin ? Os s’avons mi à quoé qu’al érsianne él bestiole lo, adon os i ont foait supporté l’feute , mais al n’y est pour érien, ch’est chès gins qui sont drière él pindémie, mais o l’séro ti un jour ? Mais chan qu’o séro bérade ch’est l’mau que ch’meudit virus i l’éro foait.

Apreu tout chlo quainte él évenure al finiro par s’rapurer èl position ché s’ro ène affliction sans édvanchement. El débeuche in heuche comme neu o ne l’avoait jamouais vu, chès restaurants, chès bars, chès tchots hommes d’éto qui n’sin rinvétiront pos, ch’pus pire i s’rot à évenir pour él mitant éd 2021. Ene mouise d’infér al vo s’ablotcher dsus l’monne, surtoute dus chès laséres pis pour lonmint. Déjo achteur chès étudiants qui foésai’t des tchots écances din dz’estaminets pis amon Mac do, obin d’zeutes qui sont déjo assujeti à chès resto du tchoeur. Coèr bien qui gna des donnants qui peut’té abouler un molé d’éyude à chès chucheux d’peuches.

Bien éq ché fuche déjo po adité comme fléyeu, si i gn’avoait yeu qu’él pindémie in 2020 pis qu’al s’seuche ar’tè avu l’énnée, ( mais ch’virus i n’o mi foait éd diférinche avu l’tcheue pis l’intrèe éd l’énnée) os éroinme érfri avoèr un molé d’érpos. Mais nan i gna eu chès barbusiers qui s’sont surpassés.

El troès éd janvieu un hocleu i l’attatche des passants avu un coutieu din un pèrc à Vllejuif, un eut avu un coutieu étou él quate avri à Roman sur isère. El vangt chonq séctème à Paris un eut désailé i s’in prènne à des gins avu un hachoir éd chertutcheu ch’coeup lo. Ej vos éd-manne un molé quoé qu’ch’est-qu’ch’est que l’vériure qui n’os à foait chl’étron d’glaine lo, i s’crouo à Hallowen ou d’in Scream !

El vangt neu d’octobe ène attatche tojours au coutieu d’in ène édjlise à Nice, i gna pus éd limite arien, mais lo chn’est po l’oeuve éd chès débistraques islamiste. Qua meume à chaque fouos l’chambutchage i l’est oussi ardent qu’incompréhinsibe in laissiant des périntès din l’décarsure pis l’pangne, surtoute quainte i gna troès ames d’éscofiées.

Din tout ch’lo ché-té chl’assazin à l’apoé d’éch collége éd Conflans St Honorine par un éxaltè qui l’o l’pus mértcher chès gins. Rapinsez un molé écmin qu’o put déhacher él tchuéte d’un profésseur avu un coutieu, pach’qui lo dvisé d’un dessin ! Feut ti éte inchpé d’chervelle pour crouère qu’un diu i vo cmande éd foére ène coeuse oussi abominabe qu’arvleuse. I y-én éro ti ène fin à dz’éstupiditès pérées ?

Pis pour freumer ch’festival él tchinze éd juhiet chès Corses, por qu’os ramiteuve d’eusses, qu’is foet’t esploser ène bombe aliconte d’ène jondarmerie. Mais lo pas d’afolés ni d’définctès ni dommages, is ont volu simplémint qu’os seuchonches tertous qui feut tojours s’attène à ène écércissure éd leu compte.

Adon os povons déclatcher qu’chol énnée éd brin al à yeu sin lot d’adversitès pis d’surprises, pessé qu’nan, i faloait s’agimoler d’él météo avu sin méchant temps oussi mawais éq vrimeux. Os sonmes adité éd vir chès rivières qui débatch’t apreu un ernu un molé pus grou in inyeuant des gronnées d’mouaisons, l’ieu al s’in vo i feut nettier pis racafader tou t chan qui l’o tté berzillé.

Chan qui l’o druger dsus chès Alpes din un villache qui n’a po él moin-ne tchot couillou n’os ébeubi, pis n’os foait ouvrir des zius commo des boudaines d’agaches si tant qu’cho sanne po réel. Chan qui l’o déchindu d’él montanne chl’o érpasse él comprintichouér. Un invahichemint d’ène péré raquerie pis d’cailleux qui l’o in-mné él mouétii d’éch villache, chès moésons importées comme des catieux d’cartes, quique fouos avu chès gins d’din, chès cauchées évintrées, chès ponts démanglés, déwérwignés, étreumés din l’badrée. Meume éch camp d’soèle i l’o té défustiné, des pierres tombales comme des luzets imbertchés avu chès beus, qué l’âme éd grâce pour chès périntès. Qui i l’éroét pu prévouèr ène affliction comme échlo ? Ech bilan humain i l’est por seur gramint pzant comme pour tortous chès phunomein-ne éstraordinaires.

Attendi ch’temps lo din ch’reste du monne chès fus éd fouéreut i n’ont jomouais tté si ardent qu’in Amèrique pis qu’au Brésil in eingloutichant des milles d’vérgues d’apes ragalis in chène. Tchelle tralée éd CO2 qu’al a tté éperlindjèe din l’air, in pus chès apes escandis i n’poront pus in a’t’nir éd CO2 ch’qui foait qu’os érons coèr pus éd mateté à v’nir.

Rindu à ène posture oussi caterneuse os érons pu s’fidjurer qu’él politique al vo ramissé chès poéyis pour abouénir l’existance in général. Coèr un coeup qué mécompte !

L’étchilibe du monne i l’est d’pus in pus casvele, surtoute quainte o voét l’eut rétotchet d’Trump margré ène débac à ch’votache qui n’vu po s’in-r’naller d’él ‘maison blanche’, tout in infenouillant ses partisans. Invahir éch Capitole ch’est ti pinsabe, ch’est quasi ène révolution, ène djère civil, i gn’avoait des castafioles avu des fusis din chès rues, por seur qui n’feut peu d’coeuses pour éq cho ésplose. Infin i n'vo pus inchpé l’monne lonmint pis i n’poro pus s’éjouer avu sin copain de Corée à chti qui l’o ch’pus grou ‘bouton nucéaire’. Ejous pinsabe qu’un gouvernant d’un graint pouéyis i peuche s’aconduire à s’mode sains personne pour l’érténir, quoéqu’cho nn-est qu’cho d’éte oussi tourlipin-ne pis èn n’avouèr eune rude satchie?

I gna la Turquie qui vut pétcher du pétrole pis du gaz din l’mér éq ch’est l’ieu éd la Grèce, pis comme él Grèce al n’o po ène grossieuse forche militaire, ch’est un btieu à nos qui l’o tté s’foaire vir la ba pour éq chès Turcs is s’in ratorn’t à leu casba.Tout ch’lo ch’est des diférints qui n’in définiss’t po d’ampinés pis de s’boursoufflés, seurtoute apreu qu’éch présidin d’chès Turcs i lo déclatché qu’él note éd Présidint i l’est langreu de s’tchuéte pis qui foéroét bien d’él sogner. Por seur vlo lo un parlache diplomatique pour rapager pis radouchir chès postures doreuses.

Quainte o n’a érbéyé par drière dsus chl’énnée qu’o évenin d’vif os avons pus qu’à touillander insanne tout chan qu’os avons vétchu pis ch’lo n’os foait ène belle énnée éd brin comme o n’éroèt jamouais pu s’fidjuré qu’al peuche avoèr existée !

Ed quoè i s’sro foait 2021 ? Amérrons llé lo, po d’débac édvant l’heure, pis slon l’esprèssion d’circonstance, Boène énnée… !

agimolé accommodé

chucheus d’peus démunis (être)

couillou ruisseau

druger arroser (abondamment de pluie)

écance boulot, travail

érferdri développé, qui a grandi

éte à l’âme éd grâce être dans la misère

éto (homme d’) artisan, manuel

mateté chaleur étouffante

ouvrir des zius comme des boudaines d’agaches écarquillé les yeux

pessé qu’nan bien sûr que non

tourlipin-ne individu irréfléchi

varingue sieste, hibernation