Catégorie générale

Emma et les soucards des réseaux sociaux

Cheonq du meos d’ janvier

“Madame, pouvez-vous venir chercher votre fille Emma ?”

Ch’éteot l’ directeu du collèche qui m’appeleot.

Toute carmoussée, j’ m’in vas bin vite pou l’erquerre. Je m’ demindeos bin ç’ qu’i s’aveot passé. Pa d’vant l’huche du bureau, j’ veos m’ file qui tahute, tellemint qu’elle ne sait pos m’espliquer ç’ qu’y-a. On buque, On rinte.

Imbarrassé, mais direct, l’ directeu i m’ dit qu’ i-a des imaches d'Emma qui circul’tent sur l’arnitoile via des réseaux sociaux. Emma i-est puteot dins eine situatieon indinne pour eine file de treisse ans. Emma i-éteot toute nue dins les vestiaires de s’n école…Eine séqui i l’a photographiée. Emma n’ s’in a jamais rindu queompte.

Min sang i n’a fait qu’ein tour. Min rot’leot su l’arnitoire ! Tout l’ meonte i-a pouvu l’ vir… Neon ! Neon ! On n’ d’a d’jà vu assez d’pus eine paire d’ainnées.

I faut absolumint que j’ sais qui ch’est qui a fait cha à m’n infant. L’école et mi, on dépose plainte à l’ gindarmerie.

M’n heomme i-a défunqué l’ainnée passée après avoir battlié pindant des meos conte l’ crabe. Pindint les grantes vacances, j’ai queusi de v’nir vife ichi dins l’ Nord tout près de m’ famille. Mes infants, Emma et s’ pétit frère, is eont d’vu tout quitter, leu maseon, leus amisses, et aussi canger toutes leus habitudes. In pusque Emma i rentreot au collèche. Ch’ n’éteot pos facile pour eusses, cha faiseot brammint d’ cang’mints. Mais is eont l’air de fin bin vife avec.

Pindant les vacances d’ Noé, on a queusi d’aller eine paire de jours à l’ montanne. On n’aveot pos l’ tiête à l’fiête, on vouleot simplemint ête à treos. El beon air i nous a fait du bin.

Hier, Emma i-éteot fin guerlin d’ortourner à l’école. I n’ li a pos faulu lommint pour s’ faire d’s amisses. Pus d’eine feos i-a été dormir chez l’eine ou l’eaute … Ch’est eine belle safriquette. Je m’ demindeos même si i n’aveot pos d’jà ein assoté. I-est toudi fin belle pour d’aller à l’école et i-a souvint s’ tiête dins les neuaches.

Au matin, Emma i-est arrivée tout sourire au collèche…Ses amisses is éteot’tent tout au feond de l’ cour de récréatieon. I vouleot d’aller l’s erjointe, mais tertous i l’erwettieot d’ein drôle d’air et avec ein sourire in coin… Emma i s’ demindeot de queo. Ein de ses compagneons de classe Martin i-a bin rate raqueuru vers elle et i li a moutré les photos… Elle était toute nue dins l’ vestiaire de sport…Eine séqui i-aveot mis un mireo et i l’aveot photographiée…Elle s’in va bin vite s’enfreumer pou braire à queautes larmes.

Martin, secrèt’mint assoté d’Emma, i s’ rind tout de sute dins l’ bureau du directeu… El surveillante i va querre Emma pou l’ réconforter et l’ rapurer.

L’équipe éducative i-erwette les photos. Pou l’ moumint is n’ sav’tent pos qui qui-a pris les photos, ni qui l’s a inveyées. El procédure i-est lanchée : services sociaux, gindarmerie, assistince à les victimes…, i faut d’aller vite, i n’ faudreot pos qu’Emma i faiche de bêtisse. El personnel éducatif, l’innoeilleux, l’ professeu d’ religieon, tertous i s’ démène.

Emma i s’ much’reot bin dins ein tréau de soris. Martin, tout péneud, i voudreot bin printe Emma dins ses bras mais i sint que ch’ n’est pos l’ moumint. Bin ouais, Martin, in muchotte, i-est assoté d’Emma. Sins arrière-busiache, i-est présint et ch’est el pus important.

Les gindarmes i feont leu n’ouvrache : auditieons vidéo-filmées, rinqueontes avec l’s assistants sociaux, l’s inseignants. Emma i n’in peut pus… Quand i rinte à s’ maseon i va à schlope.

Seize du meos d’ janvier

Emma i n’a toudi pos ertourné à l’école. I deot attinte qu’on treuve el coupape.

Les grants espécialisses de l’informatique is eont infin treuvé de dusqu’i vien’tent les photos…Ch’est du portape de Cécilia. Elle les aveot seul’mint inveyées à Tristan. Et après, cha a fait el tour du collèche et del chité acore pus vite que l’ vitesse de l’éclite.

El personnel éducatif i-est soulagé. I va infin pouvoir printe les queosses in main. Emma i va pouvoir ervenir à l’école.

Emma i n’est pos fort bin mais s’ manman i l’ survèle pou qu’i ne s’ défait pos. Emma i n’ s’erluque pus dins ein mireo, i brait tout l’ jour, i n’ bièque pus…S’ manman i-a vraimint les finques, mais i-est rapurée quand i ercheot ein appel du directeu. Is sav’tent qui seont les coupapes. : ch’est Cécilia, s’ meilleure amisse, et Tristan, l’ garcheon qu’elle aimeot vraimint bin… El meonte d’Emma i s’a éboulé. Pourqueo is eont fait cha ? Pourqueo faire tant de mau à eine séqui et el lind’main li faire des risettes?… Des sourires de jésuites, ouais et pos qu’ein peo.

Pour l’ertour d’Emma, ein jeu de rôle i s’ra organisé. A travers différintes animatieons, les maîtes d’école i veont moutrer qu’Emma i n’a rin fait. Emma, ch’est l’ victime. Victime pasqu’i-éteot différinte des eautes. Victime pasqu’i s’a fait bin vite d’s amisses. Tout l’ meonte i-vouleot ête dins sin groupe pasque ch’éteot eine belle safriquette, qui-éteot à la mote et in pusque intelliginte.

Les deux coupapes is eont été esclus pou ein meos, mais is deveottent lire el témoignache d’eine fille qui a queusi d’ morir après avoir été harcelée par ses camarates de classe. I veont aussi d’voir s’escuser à Emma. Is veont d’voir moutrer que leus sotries is areottent pu avoir des gravés conséquinces.

Les meos i pass’tent, Emma i ne l’a pos belle tous les jours. Mais fort hureusemint, i n’ se laiche pos d’aller. I s’ déméfie quand même des gins. Ch’ n’est pos évidint d’ erfaire fiate aux gins quand les judas is prétindeottent ête tes amisses.

Fin de l’ainnée scolaire, Emma i-a fort bin réussi s’n ainnée. I-a queusi de d’meurer dins l’ même école pasqu’i a réussi à mette au bac s’ mauvais moumint. I-a aussi ertrouvé el sourire grâce à Martin qui est présint d’pus l’ comminc’mint.

El harcèl’mint scolaire, el cyberharcèlement i comminche de pus in pus vite. Les infants i grandis’tent de pus in pus rate. Les parints i busi’tent qu’ leus infants is seont fin bin pasqu’is eont ein portape, eine tablette, ein ordinateur. Ouais on peut les jointe à toute heure du jour mais i-a l’ervers de l’ médaille. L’infant i-est toudi su ces manicraques. D’ein côté i papote avé ses amisses et ch’est beon pou s’ épanouiss’mint mais i-a aussi accès à des informatieons qui n’ seont pos du tout de s’n âche. Ch’ n’est pas l’ prumier qui va su des sites interdits aux mineurs… Erwettier les filles in muchotte, cha existe d’pus el nuit des temps, mais diffuser des photos de files, leu faire imiter des gestes sexuels pou s’ foute des gins, ch’est d’pus qu’i-a toute ceulle saprée technologie.

Avant, les foutaches i s’ terminottent à l’école ; asteur cha n’ fait que qu’mincher in dehors des heures. Les portapes i seont rallumés et les « meneurs » i diffus’tent les photos, les messaches…Is ne s’ rind’tent pos queompte que leus jeux ne seont pus des piques, mais des véritables afolures pou leus proies. Pus d’eine victime i muche tout par ahontache. Sans eine aide estérieure, elle pourreot commette l’irréparable. Emma i-a eu de l’ sanche d’avoir s’ manman, l’ directeu et s’n équipe pou printe à temps l’affaire au sérieux.

De pus in pusque d’écoles, collèches et lycées is mett’ent in plache des structures pour l’aite à les victimes. Dès l’ début de l’ainnée, l’s équipes éducatives is approuv’tent d’ conscieintiser les élèves à ceulle problématique du harcèlemint scolaire. Is établis’tent ein lien de confiance inter les étudiants et eusses…Ceulle fiate i-est fellemint importante pasque l’s élèves is veont raqueonter leus misères et les russes de leus camarates, pasqu’is veul’tent leu donner ein queop d’ main et éviter de perte à tout jamais leur amisse.

Lexique :

Carmoussée : inquiète // huche : porte // tahuter : sangloter // rot’leot : petit enfant // défunquer : mourir // brammint : beaucoup // guerlin : joyeuse // safriquette : jeune fille vive, éveillée, intelligente // assoté : amoureux // rapurer : rassurer // erwetter : regarder // innoeilleux : surveillant // se mucher : cacher // muchotte : cachette // aller à schlope : dormir // éclite : éclair // s’ défaire : se suicider // s’erluquer : se regarder //

avoir les finques : avoir peur // s’ébouler : s’écrouler // sotrie : bêtise // déméfier : se méfier // fiate : confiance // queusir : choisir // mettre au bas : jeter à la poubelle // rate : vite // busier : penser // manicraque : machine, appareil // se foute des gins : se moquer // foutaches : moqueries // asteur : maintenant // afolure : blessure // ahontache : honte // approuver : essayer // fellemint : très // russes : soucis, ennuis