**L’PORTE-CAPIAUX MEROVINGIEN**

**Casimir revient d’une brocante avec un objet étrange.**

**C** « Fernande, Fernande !! T’es là ?

**F**-Bin, ouais, j’sus là. Cha va point d’crier comme cha ? Tout l’quartier, i t’a intindu. ***Ressortant et s’adressant à une voisine invisible*** : Non, Fernande, ch’est pou mi. Bin à tomber qu’in s’appelle parel. Ch’est Casimir. I-étot dallé à l’brocante ed’Tierreville avec Henri… Mais ouais, j’sais bin. Mi aussi, j’ai minqué d’avoir eune crisse cardiaque…Non, mais j’cros qu’i-est un tiot peu dur d’orelle. A m’mote qu’ch’est d’pus qu’i-a fait sin examen pou s’prostate. Non, t’as raijon, cha communique point, normalemint, mais, té sais, avec Casimir, i-a pus rin qu’i m’étonne. Hé, té sais point quo qu’i-a fait, l’aute jour ?

**C**-Fernande, j’sus là, j’té signale !

**F-**Ouais, j’arrife***. A la voisine*** : Bon, j’vas vir quo qu’i veut, monhomme. I- a core acaté n’importe quo, comme ch’est là. I s’arringe point, té sais. Ch’est cha, à tt’à l’heure. J’te raconterai.

**C**-Fernande, mais viens vir, millards de djus ! J’ai fait l’affaire du sièque.

**F**-***Pour elle*** : J’crains l’pire. ***A Casimir*** : Me v’là, me v’là ! Alors, cha été avec Henri ? I-a trouvé des nouviaux fiers à r’passer ?

***L’achat de Casimir est posé sur la table, dans un sac.***

**C**-J’veux bin croire. I-est bin contint. I-a eu un lot d’dix tiots fers à dintelle, pou tros fos rin.

**F**-***Sur un ton sarcastique*** : Ch’est Josette qu’alle va ête continte. Bon, ch’est bin tout cha, mais faut qu’j’artourne à min rassacache[[1]](#footnote-1).

**C**-Té veux point vir quo qu’j’ai acaté ?

**F**-Ha bin, si si ! Que j’sus biête ! Alors, que mervelle qu’t’as là trouvée ?

**C**-Ravise ! ***Et d’un geste théâtral, il dévoile son achat. Cela ressemble à une tête tarabiscotée et très laide.***

**F**-Manmère[[2]](#footnote-2) !! Quo qu’ch’est qu’cha ?

**C**-M’dame Fernande, vous avez là d’vint vous un PORTE-CAPIAUX MEROVINGIEN !

**F**-Té… Té peux m’répéter cha ?

**C**-Et ch’est mi que j’sus sourd… UN PORTE-CAPIAUX MEROVINGIEN !!

**F**-Ha bin non, j’avos bin compris. ***Elle s’approche pour examiner l’objet***.

**C**-Duchemint, duchemint ! Ch’est fragile. Cha a pus d’ mille chinq cents ans.

**F**-D’pus d’mille chinq cents ans ? L’date ed’périmption, alle est passée, alors, à m’mote[[3]](#footnote-3). Abile[[4]](#footnote-4), té peux core arriver à l’déchèterie avant qu’alle soche fermée.

**C**-L’déchèterie ? Mais té y es pus, Fernande ! Té sais cha a appartenu à qui, ch’mervelle, là ?

**F**-A ch’ visin, qu’i-est in train d’nettier[[5]](#footnote-5) sin garage ?

**C**-Fernande ! Un tiot peu d’respect ! Ch’porte-capiaux, hé bin, i-a porté les capiaux d’Clodomir V !

**F**-Clodomir ! Un cousin à ti, j’parie ! Mais ouais, ch’est bin sûr ! Dins t’famile, in avot quer les prénoms qu’i finiss-tent par « ir ». Dins l’branque ed’l’Est, vous avôtes point un « Vladimir » ? Et dins l’branque du sud, un « Abdelkadir » ? Note equ’Clodomir, cha fait busier à « clodo ». Infin, dins tous les familles, i-a des sujets point trop arluisants. Après, avec un tiot peu d’Mir, cha brille quind min.me. Pas vrai min Mimir ?

**C**-Bon, cha y est ? I nd a pus ?

**F**-Ed’quo ?

**C-**Des sarcassmes ! J’sais bin qu’i m’a arrivé eune fos o bin deux d’rapporter d’z’affaires, qu’t’as point trouvées intéressantes, mais…

**F**-Point intéressantes ?? Un séiau hygiénique des années 60, et qu’i-avot core des espitures[[6]](#footnote-6) ed’dins ? O bine eune estatue de l’Vénus ed’Milo, qu’alle avot pus d’tiête ? Cha fait qu’i restot pus grind cosse! Et j’te pale pas de l’boutelle, qu’i-arot sot-dijant eu d’dins, du vin d’messe du pape Marcel XXIII. Pou t’gouverne, Marcel XXIII, i-a jamais existé, ni l’XXII, ni l’XXI, ni les autes liméros d’avint, pas pus que Raymond VII o bin Jean-Luc XIV ! Vramint, Casimir, té minques ed’discernemint,des fos.

**C**-Quo qu’té racontes, Fernande ? In va rin m’décerner. L’médalle du traval, j’l’ai eu l’année passée. Et puis, j’vos pas l’rapport. Non, c’cop chi, j’ai bin vu que l’brocanteux, i m’racontot point des carabistoules.

**F**-Et à quo qu’t’as vu cha ?

**C**-Pace qu’i m’ a tout espliqué, tiens ! Qui ch’étot , Clodomir V, quo qu’i f’sot avec ch’porte-capiaux, commint qu’i-a arrivé à Tierreville… Tout chi, tout là…

**F**-Et qui ch’étot ?

**C**-Qui cha ?

**F**-Bin, tin Cloclo, là…

**C**-Ha ouais ! Alors,comme ej’te l’dijos, ch’étot un mérovingien, du temps, euh...D’Franços 1er.

**F**-Franços 1er? Ch’étot point un mérovingien !! Ch’est bin après !

**C**-Bon, in est pas à eune paire d’années près.

**F**-Non, in in est pus là, mais ch’est bizarre, pace que Clodomir, cha m’dit rin comme Ro. Ch’étot avint o après Clovis ?

**C**- Que j’sais, mi. Avint, j’cros, mais, ho !! T’es in train de m’faire passer min bac, là, o bin quoi ? Pis d’abord, i-a pas vi longtimps. Ch’est pou cha qu’i-est pas dins les lifes d’histoire.

**F**-Mais assez longtimps pou porter des capiaux ?

**C**-Forchémint ! Mais ch’étot pas des capiaux, ch’étot des couronnes, pusque ch’étot un ro.

**F-**Donc, ch’est un porte-couronnes, et point un porte-capiaux.

**C**-Ouais, mais ch’est vindu comme porte-capiaux, pace qu’aujourd’hui, in porte pus d’couronnes, bin sûr.

**F**-Et du cop, i-avot beaucop d’couronnes, tin Clodo, là.

**C**-Sûremint. Eune pou les cérémonies, eune pou l’sémaine, eune pou daller à l’cache…

**F**-A l’cache aux andoules…

**C**-Ouais, pis l’cache aux sangliers, pis… Commint, aux andoules ? T’insémineros-ti qu’j’in sus eune, d’andoule, pa hasard ?

**F**-J’insémine rin, j’insémine rin, min Mimir. Pou cha, faut d’minder au cinsier.

**C**-J’comprinds rin à c’que té dis, Fernande. In attindant, dusse qu’in va l’mette, ch’magnifique porte-capiaux ? Mi, je l’verros bin dins no campe, su l’commode. Té pourros y mette les tiens, d’capiaux.

**F**-Casimir, dins l’cas qu’té l’saros pas, j’in mets jamais, des capiaux, et pou l’indrot dusse que té peux l’mette, j’ai bin eune idée. Adon, TE VAS L’RAPPORTER DUSSE TE L’AS EU, espèce d’abrandoule !!!!

**C**-M’infin, Fernande ! Té vas pas m’faire cha. J’te dis qu’ch’est l’vérité vraie. Cha date de l’Préhistoire !

**F**-L’Préhistoire, achteure ! Et pourquo pas Napoléon ??? Allez, zou, arvas-t-in avec cha. L’brocante, alle est pas finie. T’as core eune chance d’ram’ner l’bol à déjeûner d’Louis XIV.

***Casimir sort. Fernande lui lance*** : -J’plaisante, hein ! ***Pour elle*** : Manmère, i vieillit vramint mal, Casimir. Bon, j’artourne à min rassacache.

***Casimir revient peu après, très fier, avec une vieille chaise.***

**F**-Me dis rin. Ch’est l’cayère[[7]](#footnote-7) au Général de Gaulle ?

**C**-Nan, mieux qu’cha. Eune affaire incroïape. C’cop chi, té vas m’féliciter. Ch’est l’cayère au Ro Arthur ! J’ai pus in prinde qu’eune, pace que ch’est lourd. Les autes, alles arrivent ed’main.

**F**-Quo ? i nd a d’autes ?

**C-**Bin, forchémint. Ches chevaliers de l’Tape Ronde, i s’asseyotent point par tierre !

***Sans rien dire, Fernande prend la chaise, installe Casimir dessus face au public, va chercher un panneau et écrit dessus : «  A VINDE. L’CAYERE, ALLE EST OFFERTE. » Elle met le panneau dans les mains de Casimir.***

**FIN**

1. Ragoût de haricots et de jambette de porc. On « rassaque » (retire) la jambette, d’où le nom. [↑](#footnote-ref-1)
2. Ma mère ! Mon Dieu ! Interjection exprimant la surprise. [↑](#footnote-ref-2)
3. A mon avis [↑](#footnote-ref-3)
4. Vite ! [↑](#footnote-ref-4)
5. nettoyer [↑](#footnote-ref-5)
6. éclaboussures [↑](#footnote-ref-6)
7. chaise [↑](#footnote-ref-7)