**2020 AINNEE D’BRIN ?**

Tiès qu’i-areot busié ein jour vife des momints parels ?

Combin d’feos qu’on s’a fait ceulle réflexieon ces derniers meos ?

Vous s’rapp’lez ? Ch’teot in plein mitan du meos d’mars. I-aveot eine séquoi d’grafe qui s’passeot. Bin seûr, on aveot intindu parler d’eine salop’rie écapée d’Chine. Mais ch’est leon l’Chine éné ?

Et in n’eine paire de jours, i-a eu ein sapré ermue-ménache. Tous les gouvernemints i-eont d’vu printe des m’sures. I z’éteottent tertous **caché-perdu**. Ou puteôt, diseons qui n’saveottent pus d’quoi. In puque, in Belgique, i n’aveot pus d’gouvernemint d’puis des meos. I-eont rapp’lé tous les ceusses qui-éteottent acor su l’carréeau pou sauver ç’qui pouveot l’ête.

Sincèr’mint, quand ç’que t’acouteos les nouvelles, i-aveot d’quoi d’avoir l’**esquitte**. On parleot des malates in mauvaise posture et des morts. A croire que les journaleux i vouleottent nous foute l’**vénette**.

A n’ein momint, les décideux i z’eont d’mindé à les gins de n’pus sortir d’leu maseon ! Nous vlà confinés !

Dins m’n esprit, l’confin’mint, ch’teot pou les **glaines**, du temps de l’grippe aviaire. Mais ichi, ch’est nous-z’éautes qu’on d’vreot rester insérrés !

D’meurer à s’baraque ! On n’pourreot pus aller ouvrer. Pus d’sorties, pus d’pourménate ! Quoisqu’i nous arriveot ?

On sareot crû in guerre ! Mais eine deôle de guerre, dùsque l’enn’mi te n’saveos pos à quoi **qu’i-orsanneot !**

Je n’parl’rai pos de tout ç’qu’on a intindu, que soiche à l’télé, à radieo ou acor li dins les gazettes. Et malhureus’mint tout l’**déméprisache** qu’i-aveot in puque su les ceusses qui preneottent les décisieons !

Comme m’manman elle diseot toudis : « feaut in printe et in laicher garcheon ! ». Et ch’est bin vrai ! Ch’éteot tout d’même ein riche cafouillache !

D’ein côté, i-aveot l’s esperts qui diseottent ç’qu’on d’vreot faire pour ête quitte de ceulle salop’rie d’virus. Et d’l’éaute, on aveot les politiques qui diseottent tout l’contraire !

Et dire qu’i d’a qui **pai’ttent** bin tchier pour aller vir Bouglione alors qu’on aveot ichi ein cirque au leong des s’maines et tout cha pour rien !

**Busiez eine milette** : au tout début, on t’dit qu’te deos mette ein masque mais qu’i n’d’a pos. Puis t’apprinds qu’les ceusses qu’on aveot, on l’s’a brûlés i-a deux ans. Puis on a c’mminché à tester les gins. Là aussi, cha a été ein riche **dallache**. Et ceulle ainnée, l’vaccin i va infin arriver ! On attindra eine milette avant d’ruer s’capieau in l’air !

Bref, on pinseot alors connaîte l’pus pire des catastrophes que l’meonte i-a vécu. Bé ahais-tins !

Suffiseot d’intinte les ceusses qui z’eont connu l’guerre et d’z’éautes - mais là i d’a bramint moinse - qui **s’raminvrent** d’ grippe espagnole. Ou puteôt qui d’eont intindu parler…

Alors te busies qu’i-a pire que ç’qu’on vit asteur.

Ouais, ch’est vrai mais cha n’impêche que d’puis des meos, j’rinqueonte tout plein d’gins tout alintour de mi qui n’feont que s’**délaminter**.

T’nez, les feimmes qui ouèf’tent avec mi, elles n’in peuf’tent pus pasque on n’peut pos partir in vacances in avieon ! Vous s’rindez queompte ? N’pus pouvoir faire dorer leus fesses à Agadir ou bin à Majorque ! Mais ch’est dramatique éné ? J’comprinds qui soittent tout défoutues !

Je l’sais, j’sus t’eine milette **fouteu d’gins** et in puque j’les aime bin. Mais mi veyez, j’préfère les vacances in France. D’abord, pasque ch’t’ein bieau pays. In puque on minche bin et on beot bin. Et surtout pasqu’on parle l’même lanque ! Inter nous, mais ne l’disez à perseonne, je n’veux pos non pus printe l’avieon.

Cha n’impêche que pour eine feos, eusses avec i z’eont déquindu in France et i z’eont passé des bellées vacances ! Comme quoi…

Infin, qui soitte.

Mais à côté d’cha, à tous les ceusses qui s’délamintent avec, j’voudreos leu dire qu’on n’peut pos tertous s’plainte.

S’délaminter pasqu’on n’peut pus sortir comme avant, qu’on n’peut pus aller vir ein film, ein match d’fotbal, on n’peut pus aller in boire eine dins ein cabaret ou bin aller au restaurant, j’trouèfe que ch’n’est final’mint pos cha l’pus important !

L’principal veyez, ch’est d’**warder** s’santé. I d’a tant qu’i-eont été malates et même qu’i n’s’in seont pos acor ormis. Et i d’a malhureus’mint qui n’seont pus là…

Alors, si l’sanche elle a passée et qu’on n’s’a pos ortrouvé alleongé dins ein lit à les soins intensifs, on peut d’ête hureux.

In puque, si on a l’sanche d’avoir l’**gagnache** qui cait à l’fin du meos, on n’peut pos faire no pus l’difficile. Combin ç’qu’i d’a qu’i n’eont pus rien orchu d’puis des meos !

Alors s’délaminter pasqu’on n’vit pus comme avant, pour mi, cha n’est pos sérieux.

Infin ch’est m’faceon d’vir et d’pinser.

Mais, si cha n’vous fait rien, j’aim’reos asteur ormeonter à n’ein an d’ichi, juste avant qu’ceulle salop’rie elle moute s’tiête, infin si j’peux dire cha ainsin.

Raminvrez-vous…On queureot tertous comme des seots pasque l’vie elle éteot ainsin et qui falleot suife l’mouv’mint. Et on n’s’in rindeot même pos queompte !

On ouvreot tout l’sémaine. On n’aveot même pos l’temps d’vir arriver l’wékène qu’i-éteot d’jà oute et on éteot orpartis pour eine nouvelle sémaine. On trouveot cha normal !

Les parints i n’aveottent pus l’temps d’s’occuper d’leus infants. Avé tout ç’qu’i f’seottent après l’école, ch’teot toudis l’course pou l’conservatoire ou l’terrain d’fotbal.

On n’parleot que d’**liards** et d’rind’mint. Pou les patreons, falleot ouvrer **d’pus in puque**. L’pressieon elle éteot terripe. L’bouloire elle éteot prête à saut’ler…

Et tout d’ein queop, miraque ! Vlà qu’tout i s’arrête !

I-a ein virus, **d’salté** d’Chine, qui va **foute l’esquite** dins l’meonte intier et à ç’momint-là, on a tertous attrapé les **finques** de caire malate.

On s’a tertous d’mindé quoisqu’i nous arriveot. Comme pindant la guerre, les gins i f’seottent leus provisieons dins les magasins. Ch’est vrai qu’on annoncheot ein confin’mint !

Tiès qu’i-areot busié qu’ceulle salop’rie elle alleot canger nos vies ? On n’pouveot même pus faire des greossées baisses comme on l’feseot avant à les ceusses qu’on aime bin. I feaut dire aussi qu’on n’veyeot pus bramint d’gins !

I-a ein an qu’cha dure ! Et d’après l’esperts, cha n’est pos acor fini ! L’grippe espagnole elle a tout d’même duré deux ans…

Cha veyez, ch’est tout quoisqu’on a connu in 2020. Eine ainnée d’brin comme bramint d’gins i z’eont dit.

Mais inter-nous z’éautes, j’voudreos acor dire eine séquoi.

Quand ç’que l’confin’mint i-a arrivé, z’avez ormarqué tous les cang’mints dins l’vie d’tous les jours ?

Dins tout ç’qu’on vit, i-a toudis moyein **d’orsaquer** eine séquoi d’bin et ch’est là que j’voudreos in v’nir.

Comme je l’diseos taleur, bramint d’magasins i z’éteottent serrés. Et tout bell’mint, on s’a rindu queompte que final’mint, dins tout ç’qu’on acateot, i-aveot bramint d’bricoles qu’on pourreot s’passer. Et du queop, on a mis des liards d’côté. On s’continteot d’moinsse.

Et puis, comme les restaurants i z’éteottent aussi serrés, on a orcomminché à **fristouiller**. Dins les magasins, te n’saveos pus trouver d’fareine de l’rache que les gins i s’seont rués pa-d’zeur pou faire leu pain eusses-mêmes. L’pain et l’**blanqu’rie**. Falleot pos s’laicher morir de faim, éné ?

Je n’sais pos si vous s’raminvrez mais au début du confin’mint, i-a fait bieau tout d’ein queop. L’printemps i-éteot à l’avanche et alors, i d’a bramint qu’i-eont r’pris leu louchet pou **fouïr** leus gardins. Ch’t’à qui qu’i-alleot faire ein potager pou minger des beons légueimes. Final’mint, que ç’soiche l’**fristouillache** comme l’gardin, ch’est c’que nos parints i f’seottent dins l’temps !

Et pou les ceusses qu’i n’eont pos d’gardin ou qu’i-est trop p’tit, l’solutieon ch’teot d’ortourner acater les légueimes à l’cinse comme dins l’temps. Et final’mint, te ganes des liards pasque là te n’acates que c’que t’as b’soin et te sais ç’que t’minches. Fini d’acater des frites ou des croquettes. On acateot foque les penn’tierres et on f’seot tout l’reste à l’maseon.

On **apperdeot** à r’vife simplemint et j’vous l’avoue, mi j’aimeos bin ç’momint !

Après, on a pouvu sortir eine milette pou s’pourméner. Même si on d’veot sortir masqué, printe l’air, cha f’seot du bin ! Et comme on n’pouveot pos aller trop leon, on a **démuché** bramint d’bieaux p’tits coins dins no régieon. Vous savez, des **piéchintes** dùsqu’on n’pinseot jamais passer tout simplemint pasqu’on n’aveot pos l’temps. Ahais l’temps…et ch’est comme si, d’ein queop, i saveot arrêté !

Et je n’sais pos si ch’est pasque les avieons i n’voleottent pus, mais on areot dit que l’pollutieon elle aveot d’salté et l’ciel i-éteot toudis bin bleu !

L’nature elle orpreneot ses dreots ! I f’seot beon, i f’seot douche. L’temps i-éteot au **busiache**…

Et du queop, j’busieos à l’vie d’avant.

À tout ç’qu’on aveot avant et qui, final’mint f’seot no bonheur…et on ne l’saveot pos !

Ainsin, si on aveot l’sanche d’ête in beonne santé, on trouveot cha normal. Alors qu’asteur, on s’rind queompte qu’ch’t’ein bonheur de n’pos ête malate !

On aveot aussi l’sanche de s’pourméner dùsqu’on vouleot et d’rinqueontrer tous les gins qu’on aveot invie d’vir. Que ç’soiche l’famile ou bin l’s amisses. Et tout cha sans masque ! Et de ç’temps-là, on pouveot vir l’sourire des gins qu’on aime bin à qui on pouveot deonner des p’tites ou des greossés baisses.

Ah qu’ch’éteot bon avec d’s’assir à n’eine terrasse et d’boire ein beonne pinte !

Et cha f’seot aussi du bin d’aller vir l’coiffeur quand ç’qu’i-éteot temps. Asteur on s’ortrouèfe tertous eine **affulure** à foute l’esquite !

Tout cha i s’a perdu et ch’est là qu’on s’rind queompte que ch’éteot des p’tits bonheurs et qu’on ne l’saveot pos.

Asteur, i faudra acor du temps pour ortrouver ces p’tits momints qui nous rintent si bénaisses.

I n’d’a pos ein qui sait quand ç’qu’on s’ra tranquille du virus, des masques et de tout ç’fourbi ?

On aveot dit qu’i falleot attinte 2021, pasque 2020 ch’teot eine ainnée d’brin !

J’dis cha et je n’dis rien mais à m’mote que cha n’va toudis pos mieux au début d’ceulle ainnée.

Et pourtant, asteur, on va infin passer au vaccin ! Ahais, et pourtant, ch’t à braire ! Quand on pinse qu’i-a des morts qui z’eont été convoqués, te comprinds qu’on n’est pos cor sortis d’l’auberche, surtout qu’ch’est l’même équipe qui s’a occupé des masques !

Mais cha n’sert à rien de toudis s’délaminter. Annie CORDY elle l’a canté : « Cha l’ira mieux d’main » ou pétête puteôt après-d’main.

I feaut juste de patienche pour que l’vie qu’on a connue elle orvient tout comme avant.

Quand tertous i s’ra vaccinés, on pourra s’ortrouver et faire l’fiête insanne, aller minger au restaurant, in boire eine dins ein cabaret, ortourner supporter s’n équipe de fotbal, aller acouter les cancheonniers qui d’vis’tent in picard, in ein meot…orvife !

Mais je n’pinse pos qu’on obliera ein jour 2020, ceulle ainnée où tout cha i-a comminché.

**LEXIQUE**

Caché-perdu : inquiet

Esquitte, vénette, finques : peur

Glaine : poule

Orsanner, orsanneot : ressembler, ressemblait

Déméprisache : dénigrer, dire du mal d’une personne

Pai’ttent : payent

Busiez eie milette : imaginez un peu

Dallache : désordre

S’raminvrer : se remémorer

S’délaminter : se lamenter

Fouteu d’gins : moqueur

Warder : garder

Gagnache : salaire, revenus, traitement, gain

Liards : argent

D’pus in puque : de plus en plus

D’salté : parti

Orsaquer : retirer

Fristouiller, fristouillache : cuisiner, cuisine

Blanqu’rie : pâtisserie

Fouïr : labourer, retourner la terre

Apperdeot : apprenait

Démuché : trouvé

Piéchinte : sentier

Busiache : pensée

Affulure : coiffure