**Ch’c’min involeu**

# Théiate in pikar. Versiaw ed March 2019

***(Joué en marionnettes dans un “Théâtre de papier » en 2016)***

***(Joué en théâtre avec des comédien-ne-s en 2019)***

# SCENE 1

*Personnages : C1 : Courtisan 1 ; C2 : Courtisan 2 ; PDG : Président entreprise ; M : Ministre*

**C1** : Y n’d‘os pu !

**C2** : Vraimint

**C1** : Bin ouais ! Y n’d’os pu !

**C2** : C’mint cha ? Ch’est po posib !

**PDG** : Eh ! Ch’minisse … Té sais ?

**M** : J’sais !

**PDG** : C’mint ? Té l’sais ?

**M** : J’dos tout savoir !

**PDG**: Ch’est normal ! Tin boulot, ch’est d’tout savoir !

**C1** : Cha m’laiche comme deux ronds d‘flin !

**C2** : Mi, j’in sus tout flagada !

**C1**: In si biau c’min !

**C2** : L’ c’min pou nos vaginches !

**C1**: L’c’min pou ches échinges !

**C2** : In c’min qu’nos rô y avot fait faire pou nous ottes !

**PDG** : Li aveu vou dit à no rô ?

**M** : Ch’est à ti d’li dire ! Ch’est ti qui l’os faite … Té n’d’es responsab’ !

**PDG** : Mi ? Dire à ch’rô qu’in os pus d’trache ed no pu bielle autoroute ? Ch’l’autoroute qu’os disparu ? Eune comminde qu’j’os eu tint d’mau à avoir ! Qu’j’os du m’faire tint d’soucis ! J’poros pos li dire cha comme cha !

**M** : A propos … Bocop d’ermerchimints pou ches « soucis » qu’vos aveu verseu sus min cawte ed binque !

**C1** : Dire qu’cha d’vos êt’ l’pus biau c’min ed no royauté !

**Les 4** :

1, 2, 3 Picardia , Picardia

Tous tes définseus

Comm’ cha, y veul’t causeu

Vive not’ biau language !

Picardia, Picardia, no v’là

**C1** : Breyons ! Breyons ! No parlache est in dingeu !

**PDG** : Duchmint ! Y vos t’intinde !

**C2**: Quo ? Ch’rô y n’sait pon ?

**M :** In do li annoncheu !

**C2** : Ah ! Ouais ! L’annonche faite à ch’rô !

**PDG** : Freumeu vos bouques ! Lé v’là !

Musique. Ch ‘rô y rinte porteu par ches gardes.

Ches courtisins font ch’haie pis y s’pinche d’vint li

PDG tinte ed li serreu el min …

Tous y s’pousse pou in avint qu’ch’os fuche ch’l’otte qui cause …

# SCENE 2

*Personnages : C1 : Courtisan 1 ; C2 : Courtisan 2 ; PDG : Président entreprise ; M : Ministre*

G1, G2 : Gardes qui portent le roi ; Roi (ne parle pas. Présence). Carte à jouer sur roulettes ?

**M**: No rô, in do vos annocheu eune saquo fénomémal :

**C1** : A crié v’nez vir’

**C2** : Qu’ch’est pon croyap’

**M** : Impousip’

**C1** : Surprénint’

**C2**: Etonint’

**M**: Abonimap’

**C1** : Qui vos faire eu tas d’tintoin

**C2** : Qui vos vos ébeubir

**M** ; Indingne

**C1** : Teinnante

**C2** : Echouissinte

**M** : Qu’cha os pon d’boin sinsse !

**C1** : Déclatchinte !

**C2** : Qu’in attindot pô !

**M**: Comm’ eu cop d’ernu qu’y s’déclaque dins eu ciel bleusse !

**PDG**

(s’avance et parle à l’oreille du roi qui ne comprend pas. Il prend le roi comme un micro et chante)

Min rô, y faut vos dir’

Vo tiot c’min s’os involeu

Involeu, ch’est pon croyap’

Involeu, j’in sus malat’

J’avos donneu chou qu’y falleu

Des doub’ in quintiteu

D’s’ouverriers mal pai-ieux

D’s’ ingins espécialiseu

Et’ importint, ch’est pon eu jeu

Sins s’arrêteu, faut s’occupeu

J’os d’s’imprunts à rimbourseu

D’s’actionnaires à continteu

D’s’implo-ieu à licinsieu

Des gueuletaws’ à digéreu

Ch’est eune cop dur c’t’ avinture

J’ai rin fait d’mau, jé l’jure

Y faut pon s’pai-ieu m’cahouette

Faut pon m’ajoeu aveuc eune gaiette

Et’ importint, ch’est pon eu jeu

Sins s’arrêteu, faut s’occupeu

**M *(****prenant le roi)* : Min rô, j’prinds cheulle saquo in man

# SCENE 3

*Personnages : J : Journaliste*

Journaliste entre en scène

**J**:

Picardia, cheulle preume

Mes gins, adé,

Ches pus importints tit’s ed no jornal :

Ch’rô d’Picardia a volu li meumme rinde eune tiote visit’ à ches viux. In sortint, no rô nous os dit :

« Ches viux sont ceusses qui défunctent l’pusse ! Ch’est hontab’ et laminteu ! »

Ch’consel des minisses : In os abordeu ch’problém’ d’l’involeu dech tiot c’min. Ch’rô os annoncheu qu’ch’l’inquête os c’mincheu … « Tout s’ros dit sus cette affoère pon croyab’ Tou ches comprein-noer y vont s’mette in route !» os dit ch’minisse ed ddins in ouidiant dech consel

Noir

# SCENE 4

*Personnages : O : Ouvrier ; A : Agriculteur ; R : Riverain ; C : Clochard ;*

*MJ : Meneur de jeu ; P : Prostitué*

Les acteurs se mettent en place dans le noir

Ouvrier creuse une tranchée

Agriculteur travaille dans un champ

Prostituée attend le client

Riverain taille la haie de son jardin

Clochard fume et boit

Meneur de Jeu entre en scène et s’adresse au public :

**MJ** : Ben Ouais ! Ch’grind c’min à autos ed Picardia al s’os involeu ! Al étot là, in in causot dins ch’jornal, dins cheulle boite à imaches … pis pchiiiiit al est pus lô !

In cache pouquo chez ches grindes brongnes mais ichi au ras du c’min, ach l’intreu d’ches camps, quo qu’in in dit ? Quo qu’in peut in pinseu ?

**Tous**: Bof !

Le meneur va vers l’ouvrier

**MJ** : Raviseu ! Raviseu le bin ! Y li os ouvreu, li, sus c’min à autos !

**O**: In m’dit d’ouvreu … mi, j’oeffe ! Qind in oeffe, in n’busie pon ! Pou busieu, y a ches syndicats ! In m’dit d’faire des tros … J’fais des tros …

Comm’ min chef y dit : t’oeffe, té fais des tros … té fais ch’c’min … t’es pai-ié ! Ch’c’min y s’invole … té l’erfais ch’c’min, t’erfais des tros …t’es toudis pai-ié !

Comm’ y dit : pussse qu’y a d’c’mins ami ches camps … pus t’oeffes ! Pusse t’es pai-ié ! Pusse y’os d’ouvrache et moinsse y a d’chomache ! Pis pusse t’es pai-ié !

**MJ**: Alorse ! Ch’l’involeu de ch’c’min à autos, cha vos mé cotâ !

**O** : J’sus cotâ ! J’sus cotâ ! T’os vu m’tiéte ! Mi j’oeffe ! J’fais des tros ! Pi ch’est toute !

(MJ va vers l’agriculteur. Ouvrier marmonne tout seul. )

**MJ** : Deskimps y est cinsieu ichi ! Deskimps ? Quo qu’vos pinseu ed ….

**A** : Eu biau bren tout cha ! Du bren tout pur ! In m’prinds mes kimps pou faire leu c’min à autos ! I copent à travers mes kimps ! J’d’os faire l’doub’ ed c’min achteure !

**MJ** : Alorse ? Vos d’veu et’ fin bénache de l’vir s’involeu ch’c’min ?

**A**: Vos cro-iez cha vou ottes ! Eh bin ! In avos prévu d’manifesteu sus leu c’min ! Pou répliqueu ! Ben ouais ! Pou répliqueu ! In s’ameune aveuc ches tracteurs, ches équipaches, et toutes et toute ! Pis ! Pus d’’min ! C’mint voleu vous répliqueu si y a pus dé c’min ? Pis not’ manifestatiaw ? Quo qu’in in fait ?

(A continue de grommeler)

**MJ***(va vers la prostituée)* : Achteure, eune spécialisse del boutique d’ches hommes, eune esperte dech trottoer, el milleure pou ch’erdrechmint, cheulle trannée d’c’min, miu qu’ches GPS pou treuver ch’c’min d’nos braiettes ….

**P** : Ti, l‘metteu d’fu, ch’touilleux d’brein. Y n’d’os asseu … Ch’est deux chints doub’s

**MJ** : Quo qu’t’in pinse ti ed l’involeu du c’min

**P** : Beurk ! Mi j’sus fin roustie aveuc cha ! Té t’rinds pon compte … Aveuc tous ches autos qui allotent pâsseu pa ch’ c’min, ch’étot eu bon coin pou m’n’ouvrache ! J’étos bin placheu preu du péache, hein ! Pis achteure, pu rin ! Bernique ed câ, rosin d’pouilleux !

(P va vers O. Ils rejoignent A. R interpelle MJ)

**R** : Hé ! Hé ! Ch’l’homme ! Ch’est pou eu sondache ? Ch’est pou l’boite à imaches ?

**MJ** : Ben, ouais, in peut dir’ cha !

**R** : Ben, mi, j’vos vo dir’ ! Ch’ grind c’min à autos qui s’os involeu, ch’est fin bin, tout cha ! Cha, vos poveu l’dire dins ch’poste : Ch’est fin bin ! Vos comperdez … Mi, j’avos acateu m’mason pou m’ertraite … Vos veyez … Ch’est ch’med’çan qui m’os dit qu’y fallot qu’j’kinge d’air … pou m’potrinne … J’os du catare ed potrinne … Alorse, j’os acateu c’t’mason … Bin, ouais … Pis apreu, y font eu grind c’min juste in face … Pollutiaw ! Pollutiaw ! … Cha, vos poveu l’dire : pollutiaw ! … Bin, j’os écrit tout d’in coeup ! Ach minisse ! … Ouais ! Ach minisse ! Am’mode, ch’est pétèt’ pou cha qu’il est pu lô, ch’c’min ! … In tou cas, ch’est fin bin, ch’l’involeu d’ c’min à autos ! Pasque m’potrinne, hein ! …

**MJ** : Et bin, j’vos ermerchi eune masse pou vot’ avisse ! Pis li, ch’varonneux, quo qu’y in pinse dech c’min involeu ? S’attritures al ont ti éteu kingeu ? Ches kingemeints ed milieu y ont-y intrenneu à vo mode eu écho pertitchulière ?

**C** (*hoche affirmativement la tête et boit au litre)*

**MJ** : Que écho, Ch’l’homme ?

**C** : Mèèèèèrte ! *(il rote)*

**R** : Naw ! Faut pon dir’cha ! M’potrinne !

**O** : Mi, j’oeffe ! Pon d’chonmache !

**A** : Pis no manifestatiaw ?

**P** : Achteure ! Rin ! Peau d’zob !

MJ s’écarte du groupe qui continue son tapage. Coups de sifflets.

O, A, P, MJ sortent côté cour. R et P sortent côté jardin par où arrivent les flics …

**F 1 et F2** : Par dusse qu’y sont ches giliets gannes ?

**R** *(calme)* : Per lô …

# SCENE 5

*Personnages : F1 et F2 : Deux flics*

F1 et F2 courent sur scène en sifflant.

**F1** *(arrête sa course, essoufflée)* : Eh ! Oh ! Y’a pon eu câ !

**F2** : Ch’est sur … Y a pon eu câ !

**F1** : J’viens d’t’el dir’ !

**F2** : Bin alorse ? No opératiaw cop d’pon ?

F1 : Y a pus d’opératiaw cop d’pon !

**F2** : C’mint cha ? .. Bin ch’commissaire, y nos os dis « operatiaw cop d’pon »… Meume qu’in dévo causeu d’nous ottes dins ch’poss’ pis cheulle boite à imaches !

**F1** : Bin Léon ! T’es eu jonne ed câ ! Ches operatiaw cop d’pon, ch’est quind cha mertche !

**F2** : Mais quind cha part in coulle ?

**F1** : Ch’est seul’mint eune ronte ! … In vient d’faire eune ronte !

**F2** : Bin, mi, j’sus fin désoleu qu’cha fuche pon réussi ! *(Il sort son mouchoir et se mouche bruyamment)* Ch’sus désoleu !

**F1** : Bin, Léon ! Té n’in verras d’s’ottes !

Ils s’enlacent, chantent sur l’air de la « Java bleue »

Ch’est ch’boulot, Léon

Ch’boulot l’pus chouette

Chti qui nous rind moins con

Viens, nos nos arons ker !

Ils sortent en dansant

# SCENE 6

*Personnages :* **M** : Ministre ; **V** : Voix off (téléphone) ; **H** : Commissaire Hercule

Bureau du ministre avec portrait du roi ?

Sonnerie de téléphone : le ministre entre avec un balai (chiffon) à la main, écouteurs aux oreilles.

Le ministre décroche plusieurs combinés avant de trouver le bon.

**M** : Ichi ch’minisse d’in d’dans

**Voix off** : Ichi ch’commissaire pou ch’rapport

**M**: Et bin ? … Quo qui n’d’est pou ch’l’opératiaw cop d’pon ?

**Voix off** : Opératiaw cop d’pon faite sins perte ed rin, ni ch’attrintchillage, ni d’ches honmes !

**M** : Pon d’perte d’attrinchillage … Pon d’perte d’honmes … Bin cha ! … Bin tout cha ! Mais pou que résultat ?

**Voix off** : Ach momint prévu, tout l’monne y étot in plache … Deusse minutes pus terd, tout y étot fini ! Résultat : « Y a pon eu câ Léon ! »

**M** : J’t’ermerchi !

*(Il raccroche. Un autre téléphone sonne … il décroche)*

**Voix off** : Ech confirme … « Y a pon eu câ Léon ! »

**M** : « Y a pon eu câ Léon ? «

Il raccroche et cherche un manuel

Ah ! « Y a pon d’feuquière sins fu «

« Y a pon d’governemint sins poliche »

« Y a pon d’estropié d’chervelle sins piskiatrie »

« Y a pon d’quo d’fouailleu eu câ »

« Y a pon Sodome pis Gomorrhe »

Ah ! J’y sus achteure :

« Y a pon eu câ, Léon » … Vir « Ra »

Il tourne les pages du manuel

Ra Ra Ra Ra aaaaaaaaaaa

Il finit par se gargariser… trouve la page et épèle

Ra = RAS ou « Y a pon eu câ Léon » : Chez ches policieux obin ches soldats, cha veut dir’ in allint vite qu’y os rin à dir’ alintour … autint dir RIN !

Il réfléchit, ferme le livre … reprend le livre

RIN = R. A. S. = Rin à signaleu … Bin, si y a rin, in f’ros miux del freumer avint d’‘l’ouvrir ! Ch’est qu’j’ai pon qu’cha à brinleu .. Y fodrot que j’pache l’loque à loqueter sus min paveu !

Il reprend son ménage

Eun einquète in douche, y a qu’cha d’vrai !

Hercule apparaît

**H** : Vos m’aveu appeleu ?

Il passe le doigt sur le bureau

Pourette … Pourette … Cha veut dir’ que ch’ménache y est mal fait ! Ménache mal fait cha veut dir’ èt in foufelle … Et’ al foufelle … in vot rouche … Vir’ rouche … Rouche pis noer … Noer … Ouverrieu qiu fait des tros … Ouverrier qui fait des tros … C’min à autos qui s’os involeu !

**M**: Vos n’êt’s pon in avinche Hertchule … Infin … j’os b’son ed vos comperdette pis ed vos bo-iaux d’chervelle pou comprinde quo qu’y n’d’est dins ch’affoaire lo …

**H** : Viteche … Erténue … Compétinche

M *(tout en retournant le portrait du roi)* : Naturellemint, vos aveu eune blanque carte … In avint ! Hertchule !

**H** (sort à reculons) : Hertchule ! in avint !

# SCENE 7

*Personnages :* **M**: Ministre ; **V** : Voix off (téléphone) ; **H** : Commissaire Hercule **O** : Ouvrier ;

**A** : Agriculteur ; **R** : Riverain ; **C** : Clochard ; **P** : Prostitué ; **JA** : Jacques ; **R**: restaurateur

Une partie visuelle : Hercule, à son bureau, corrige des copies.

Il met des notes et parallèlement les policiers amènent un prévenu et le place sur une chaise

Les prévenus, A, O, P, R et Jacques

Au moment où Jacques passe avec les policiers, il dit :

**JA** : Vos intindreu parleu d’mi !

Il est mis avec les autres. Téléphone

**H** : C’mint ? Ouais ! Ch’est seuremint eune berlure … J’ravise cha tout d’suite … Y a suremint ed bieilles saquos dins chelle feulle lo …Ch’est bin vrai … Vos poveu compteu sur mi … Ouais … Mes hommaches …Bin seur … A vos ordes … Adé …

Il raccroche

Espèce d’incapab’ J’vos vo l’sougneu vot’ not’

Il écarte les policiers et raccompagne Jacques vers la sortie

Adé Jacques . In s’os berluré !

Il se retourne avec l’attitude du prof sadique

Bon ! Erv’nons à chou qu’in disot … Quo qu’y n’d’est ed vos d’voers ?

Ch’est maouais ! Bin maouis !

J’ vos ramintuve ch’énoncheu : « Vos aveu voleu eu grind c’min d’autos ! Raconteu ! »’

Ti z’ottes ! Quo qui n’follot pon dir’ ?

**A** : Bin ! Fallot pon l’voleu !

**H** : Bé t’os rin intindu ! Té l’os voleu !

**C** : Mais j’ai rin fait, mi !

**H** : Ch’est juste c’qu’in vos r’proche … Ed rin faire ! Dins vo copie, y a rin .. ; comme l’s’ottes fos !

Pauv’ tiot, in peut pus rin pou ti ! Vos s’rez colleu, comme l’s’ottes fos !

Hercule s’adresse à la prostituée

Quint à ti, ti tiote, *(changement de ton d’Hercule)* Y a d’bonnes sa quos dins vos d’voer … vos saveu y faire …mais ch’est bin trop d’l’agrémint, du tiot touillache ed marouleus … Faut ouvreu aveuc t’tiète, tiote ! … Ch’est putot au ras dech bitume …

**P**: Ch’est pon l’peine d’torner autour du pot … J’diros meume d’ech popotin … Cobin ?

**H** : Zero ! Pis ch’est cor bin pai-ié !

**O** : Alorse, j’coprins rin … In m’dit : Oeffe pis j’oeffe ! In m’dit que j’l’os voleu pis j’dis qu’ch’est vreu !

**H** : Ouais mais faut in dir’ ed pusse … Vos dites qu’vos l’aveu voleu mais vos dites pon pouquo !

**O** : Mi, j’sais rin ! J’ai pon d’ideu !

**H** : In vos d’mindes pon d’avoir d’s’ideu … C’qu’in vos d’minde, ch’est dir’ pouquo … Vos orottent pu dir’ : J’oeffes … Oeffes … Oés … Oès … Ouidieu …. Ouidieu … déhors … Hors … Horsin … Sindoux … Douchemint … Minteux … Ch’est mi qui l’os voleu !

**O** : Ch’est mi qui l’os voleu !

**H** : Alorse … J’vos arrête !

**A** : Justemint ! In avos pinseu à l’arrrêteu ch’chintieu !

**H** : Infin ? C’min à autos … Chintieu … Chintieu à arrêteu … Pon d’chintieu … Pon d’arrêt ! Pon d’arrêt … pon d’c’min à autos …. Donc ch’est ti qui l’os voleu !

**A** : Pis nos barrache ?

**H**: Ch’est mi qui fait ch’barrache … Pis chelle ori-intatiaw ! Vos alleu vos r’trouveu dins eu tchul d’so !

Il s’adresse au restaurateur

Pis ti, in fait du copiache ! Du copiache sus sin comarate Jacques Borel !

**R** : Eu ganne ! Cha, jamâ !

**H** : Pis in pus ! Té dis du mau d’li ! Ch’est l’seu qu’y a du talint ! E pis, ch’est poin ch’problèm’. J’os raviseu cha par l’ménu, ch’est mastoc, fait à l’six quat’ deux !

**R** : Bin intindu ! Si vos raviseu qué ch’déhors, qu’l’imballache … Mais mi, chou qué j’fais, ch’est du naturel ! Pon d’l’imberbouillé !

**H**: Cha vos ! J’veux pon savoir quo qu’y os dins vos plot d’résistinche ! Vos êt’ rére ! Vu vos mode ed concurrincheu ech tiot Jacques, j’sus obligeu ed vos corrigeu …

***Tous****: Rumeur de contestation*

**H** : Silinche tertous !

Noir

# SCENE 8

*Personnage : J : Journaliste*

Picardia preumière

Mes gins, bosoar, v’lo ches tit’s ed no jornal :

No rô Y a éteu rinde eune tiote visite à ches pompieus. Dins eu complimint imbraseu, no rô y leu os dit :

« Cheulle pompe d’ches pompieu, ch’est l’ponpon

Pimpon ! Pimpon ! Vif’ ches pompieus »

Ch’involeu dech grind c’min : ch’l’inquête al est in route … Ches suspec’ y ont éteu r’mis al cour … Nos policieux y dis’t qu’y os bocop d’innochints qui l’sav’t bin. Hercule nous os dit : In avinche … in vos ch’bout ! »

Infin ch’loto : 3 – 14 – 18 - 39 – 45 – 6 – 4 -2

# SCENE 9

*Personnages : M : Ministre ; C1 : Courtisan 1 ; Voix off*

Musique militaire. Sur scène, le roi et C1 regardent la fin d’un défilé

**C1** : Qu’y sont fin biaux ! Qu’y sont costauds ! Raviseu, no rô … ch’est l’forche ed Picardia ! Raviseu les bin ! Y sont fin preus à défuncteu pou vou ! Pis ches musicians, y jut’t bin, y cant’t bin … In diros des vrais sérinettes tous ches clairaws, ches clarinettes … In s’aouirot, in s’acouterot du vimpe jusqu’au matan !

Hymne

**M** : Mé v’lo ! « y a pon eu câ, Léon »

**C1** :

A l’mi-août, ch’est tellmint pus romintique

**M** :

O ! Cobin d’actiaws, cobin ed célèb’s aginc’mints

Sont resteu sins êt’ connus, au mitan del ténèb’

Pis chacun des témons, d’ch’cops erchus

N’savos pon ed dusse qu’cha v’nos

J’allos pertoute l’s’incourageu tertous

Faire buqueu l’s’uns , avoueu l’s’ottes

Et j’n’os pu rin in connaît’ avint inhui !

**Voix off** : Ch’est cha … Ercmiche Coco !

**M** :

Ches flics l’s’apportent, ches flics y l’s’ ramonn’t

**C1 :**

Pis cheulle lutte, al s’arrête sins combattints

Oh ! No rô ! Ches cisiaux qui siffent sus nos caviaux

**M :**

Ch’résultat ch’est que j’n’in sais pas pusse qu’avint !

***C1****:*

O ! Du brein ed nos ottes !

**M :**

L’eusses tu cru ?

**C1 :**

J’vos l’avos bin dit !

**M** *(sortant)* :

N’déringeu pu ! Laisseu me soupireu

J’cache el silinche pis cheulle brenne pou mi braire

**C1** : No rô ! J’prinds tou cha in man !

**Voix off** : Ch’est cha ! Ches biloutes ! In inchaine !

# SCENE 10

*Personnages : JA : Jane, espionne ; A : Aveugle ; G : Gorille ;*

*SP : Super Dupont, homme en pantoufles ; C1 (dans une poubelle sans fond)*

Entrée en scène de Jane, espionne, soupçonneuse.

Sur scène, une poubelle. Elle chante (ou déclame) :

***JA :***

D’bieilles dintelles, polissonnache,

Ch’est chez tettes ed l’espionnnache

Ej sus v’nu au monte

D’eune mamère vierche

Pis d’eu pa concierche

Ichi, Jane, l’ranne d’ches foéreux

Ichi, Jane, Té dos défuncteu !

D’soleu, tiot père … Pan !

J’os dépinseu m’n’héritache

In jus plaisints, in bsinache

C’mint troveu à m’logeu

Dins eu monte bousilleu

J’allos dins ches c’mins

Pou parleu d’min fondmint

Ichi, Jane, l’ranne d’ches foéreux

Ichi, Jane, Té dos défuncteu !

Adé ! Tiot père …Pan

D’avoer pèrdu m’pièche dix sous

Mé fit d’venir catou

J’apprinds à raviseu par drière

A wouidieu m’raipière

A freumeu mes contrevints

A escofieu ches concurrints

Ichi, Jane, l’ranne d’ches foéreux

Ichi, Jane, Té dos défuncteu

D’bieilles dintelles, polissonnache,

Ch’est chez tettes ed l’espinonnache

Un signal se fait entendre dans la poubelle.

Jane sort une baguette de sourcier et va vers la poubelle

Elle soulève le couvercle et prend un magnéto. Elle écoute

**Voix off :** « Chou qu’vos alleu intinde y es confidintiel !

Cheulle sureteu dech poe-is al est in ju.

A compteu d’achteure, vos êtes in missiaw …

Jane coupe car un aveugle arrive et traverse la scène

**JA :** Freuneu lé ! Ch’est « n’as qu’eu n’œul ! »

Lorsque l’aveugle est sorti, Jane l’abat et relance le magnéto

**Voix off :** A compteu d’achteure, vos êt’ in missiaw. Cheulle chi consist’ à …

Un homme passe en grignotant des cacahuettes. Il sort une banane et l’entame

**JA :** Freumeu lé ! Ch’est l’gorill’ !

Lorsque le gorille est sorti, Jane l’abat et relance le magnéto

**Voix off :** A compteu d’achteure, vos êt’ in missiaw. Cheulle chi consist’ à …

Un homme avec baguette sous le bras, en pantoufles …

**JA :** Freumeu lo ! Ch’est Super Dupont’ !

Lorsque Super Dupont est sorti, Le couvercle de la poubelle se soulève. C1 en surgit …

**C1** : Vingt diux ! Vos deveu vos occupeu d’l’affaire du grind c’min involeu … Sur’mint voleu par des puissinches d’horzin … Alleu in missiaw achteure … Eune deusse … Eune deusse … pis pus vite qu’cha ! … Vingt diux d’vingt diux, y a pô mo-i-in !

Il disparaît avec la poubelle qu’il porte (pas de fond)

# SCENE 11

*Personnages : 5 espionnes : Jane ; Russe ; Allemande ; Américaine ; Japonaise*

Retour de Jane en deuil. Elle s’isole et fait son compte rendu

JA : Ichi, Jane ! J’os c’micheu à inquêteu à ch’l’interremint ed ceusses qu’j’os tueu … Qu’y fuchent rapureu ! J’os pu y vire une paire d’espionnes homologues étringères … Quo ? Homo ti ùmeume !

Entrée des espionnes en deuil, une fleur à la main.

Elles avancent les unes après les autres pour y jeter leur fleur …

**Russe** : Ch’est sus l’compte ed Jane

**Allemande**: Alias Janiskaia, agent du KGB, dite la prunelle de Moscou.

**Américaine** : Tour de biceps : 22 … Tour de cuisse : 44 … Tour de reins : 60 …

Signe particulier : faucille tatouée sous le sein droit

**Japonaise** : S’est distinguée au cours d’un voyage à Dallas. Cette femme est dangereuse !

**Allemande**: Ch’est sus l’compte ed Jane

**Américaine** : Alias Frau Bertha, agent de Bonn dite l’ange bleu

**Japonaise :** Cheveux blonds, yeux bleus,

Signe particulier : se rase tous les matins

**Russe** : S’est signalée lors du suicide de Baader. Cette femme est dangereuse !

**Américaine** : Ch’est sus l’compte ed Jane

**Japonaise :** Alias Marylin, agent de la CIA dite certains l’aiment chaud

**Russe** : Signe particulier : tour de poitrine … et tour de poitrine … et tour de Poutine

**Allemande**: : S’est illustrée dans la Baie des cochons … à Cuba ! Cette femme est dangereuse !

**Japonaise** : Ch’est sus l’compte ed Jane

**Russe** : Alias … Euh … Euh … agent de Tokio dite la geisha du kung fu !

**Allemande**: Signe distinctif : Néant … Une perle !

**Américaine** : S’est faite remarquer au dernier Festival de Cannes. Cette femme est dangereuse !

**JA :** Ej cache !

**Russe** : Ej cache !

**Allemande**: Ej cache !

**Américaine** : Ej cache !

**Japonaise**  Ej cache !

**JA :** Ah ! Vos cacheu ?

**Russe** : Ej cache eu grind …

**Allemande**: Eu c’min !

**Américaine** : Eu grind c’min !

**Japonaise**  Eu grind c’min à autos !

**JA :** Ch’est min c’min

**Japonaise**  In l’os pèrdu !

**Américaine** : Cha fait eu bout d’timps, aveuc eu biau jonne homme !

**Russe** : Y m’disot toudis : Comarate ! T’es l’seule arsoule vraimint amiteuse !

**JA :** Qu’y étot biau, min marouleu. Y sintot bon ch’sab’ caud !

**Allemande**: Eh ! Ch’est finite, ch’timps d’ches îles !

**Japonaise**  Cha y’est ! J’l’os ertrouveu !

**Toutes** Al l’os ertrouveu !

Min c’min

Min grind c’min

Min grind c’min à autos

**Japonaise**  Naw … Pas ch’grind c’min

**Toutes** Oh

**Japonaise**  J’os trouveu eune piste … Eu tiot c’min … Eune vo-iette … Chonque pa-is … Chonque involeu … Cha n’peut êt’ qu’eune grinde organisatiaw

**Américaine** : Eune grinde,organisatiaw ed tous ches pai-is !

**JA :** Pon l’ONU quind meume ?

**Allemande**: Mein gott ! Des terrorisses !

**Toutes** Y n’d’os asseu ed ches terrorisses !

# SCENE 12

*Personnage : Journaliste*

Picardia dernière,

Bonjour, mes gins, v’la ches principal’ saquos ed no jornal …

No rô y a éteu sus ches côtes pou vir cheulle noirte mareu …

Quind y a vu chou qu’y in éto, y a dit : « Ponpons ! … Ponpons ! … Ponpons la in rigolint !»

Ch’ grind c’min qui s’os involeu … Infin, y simbe qu’in a eu c’min pou résoude ch’t’affaire : Cha s’ros eune grinde organisatiaw ed pai-is qui s’ros in causse ! D’ottes pai-is vosins y s’ont contateu que des c‘mins y s’sont involeus …

Nos agints ed forche publique sont v’nues sus plache … Bilin : Eu défuncteur pis eu suicideu !

Infin, ch’étot l’nos ins ed no rô : y nos os dit qu’y nos fos resteu au mitan … ni goche, ni drote ! Ch’est sin slogin ! Rin d’pusse ! Ch’oppositiaw ? Quo qu’al fait ? Quo qu’al dit ? Al dit rin … Al fait rin … Al existe pon !

# SCENE 13

*Bal du « ni droite ni gauche »*

*Personnages : M ; PDG ; C1 ; C2 ; Commissaire ; etc.*

**Les participants** *dansent en s’échangeant des :*

Ker !

Très ker :

Tro ker !

Ah ! Ch’es ker !

Mi ossi, j’t’os ker !

Bin ker !

Ker et rakéker !

**Voix off** : Bin tro ker ! Ch’affaire lô al nos os couteu tro ker !

Ch’présidin, j’veux causeu !

In dos faire eune commissiaw d’inqueute !

Miux qu’à jueu au bouchaw, ch’est eune histoère ed cô … d’copins … pis d’coquins !

Ch’governemint y a cor’ moutreu qu’y sait rin faire ! Rin de rin ! Ah si, dépinseu nos sous pou rin faire !

Quo qu’in os fait d’nos sous ?

Dusse qu’in sont passeu ches subvintiaw ?

Dusse qu’y eu no c’min ? No grind c’min à autos ?

La musique reprend mais plus de danse.

Le PDG sort avec à la main un révolver que lui a remis un participant. Coup de feu

**M :** Ch’est pon possib’ ed vir qu’y a des gins qui d’in profit’ pou parleu politiq’ sus eu sujeu qu’y es bin regrettab’. Ches coupab’ y s’in mordrot leu dogt … Cha, ch’est certain ! Dins ches lind’mins, cha s’ros du progreu pis du kingement dins l’immobiliteu … Os d’vommes resteu au mitan, bin au mitan … sisn bougeu pou povoer kingeu !

Le bal reprend sur la chanson

**Tous**

In dos kingeu sins bougeu

Bin au mitan, ch’est pus flatteu !

Mais soeyons sérieux

Y faut resteu dins ches premieus !

Concertons, ch’est ça qu’est baw

Mais ch’est nous qui décidaw !

Y faut kingeu ches structure

In préservint cheulle nature

N’laissons pon ch’l’avinture

Révolutiaw, ch’est pon l’pu sur !

Evolueu, ch’est cha qu’est baw

Mais ch’est nous qui dirigeaw

Pon qustiaw d’perde ch’fricotin

Y faut rêveu à des d’mains

D’main vos areu ches mo-i-ins

Vos s’reu tous biaux edmain !

Vos prommette, ch’est cha qu’est baw

Pis nous in warte ches picaillaws !